**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**03 ДУГААР САРЫН 30-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-2 |
| **2.** | **Хуралдааны дэлгэрэнгүй тэмдэглэл:**  | 3-40 |
|  | **Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилт***/Засгийн газар 2022.03.15-ны өдөр өргөн мэдүүлсэн, Төрийн байгуулалтын болон Эдийн засгийн байнгын хорооны хамтарсан хуралдаанд санал, дүгнэлтээ хүргүүлнэ/* | 3-40 |

***Монгол Улсын Их Хурлын 2022 оны хаврын ээлжит чуулганы***

***Байгаль орчин, хүнс, хөдөө аж ахуйн байнгын хорооны***

***03 дугаар сарын 30-ны өдөр /Лхагва гараг/-ийн***

***хуралдааны товч тэмдэглэл***

 Байгаль орчин, хүнс, хөдөө аж ахуйн байнгын хорооны дарга Х.Болорчулуун ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 12 цаг 05 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Ц.Анандбазар, Ж.Бат-Эрдэнэ, Ж.Батжаргал, Н.Ганибал, Г.Мөнхцэцэг, Д.Өнөрболор, Ц.Туваан, Ц.Цэрэнпунцаг;*

*Эмнэлгийн чөлөөтэй: Б.Бейсен.*

***Нэг.Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилт*** */Засгийн газар 2022.03.15-ны өдөр өргөн мэдүүлсэн, Төрийн байгуулалтын болон Эдийн засгийн байнгын хорооны хамтарсан хуралдаанд санал, дүгнэлтээ хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Байгаль орчин, аялал жуулчлалын сайд Б.Бат-Эрдэнэ, Байгаль орчин, аялал жуулчлалын яамны Төрийн нарийн бичгийн дарга Э.Баттулга, мөн яамны Ногоон хөгжлийн бодлого, төлөвлөлтийн газрын дарга Б.Буяннэмэх, Хүрээлэн буй орчин, байгалийн нөөцийн удирдлагын газрын дарга А.Энхбат, Ойн бодлого зохицуулалтын газрын дарга Б.Оюунсанаа, Тусгай хамгаалалттай бүс нутгийн удирдлагын газрын дарга М.Батмөнх, Усны газрын дарга Ш.Мягмар, Орчны бохирдлыг бууруулах Үндэсний хорооны нарийн бичгийн дарга Б.Алтанзул, Эдийн засаг, хөгжлийн дэд сайд С.Наранцогт, Эдийн засаг, хөгжлийн яамны Төрийн нарийн бичгийн дарга Х.Батжаргал, мөн яамны Хөгжлийн нэгдсэн бодлогын газрын дарга Ж.Ганбаяр, Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга Т.Жамбалцэрэн, мөн яамны Бодлого, төлөвлөлтийн газрын дарга Ц.Болорчулуун, Хяналт-шинжилгээ, үнэлгээ, дотоод аудитын газрын дарга Б.Алтансүх, Мал эмнэлгийн ерөнхий газрын дарга Б.Батчулуун, Жижиг, дунд үйлдвэрийн газрын дарга Я.Эрдэнэсайхан, Малын генетик нөөцийн хэлтсийн дарга Б.Батсүрэн, Үндэсний аудитын газрын Аудитын гуравдугаар газрын захирал, тэргүүлэх аудитор Д.Энхболд, мөн газрын Хөгжлийн бодлого, төлөвлөлтийн газрын захирал, тэргүүлэх аудитор Б.Бундхорол, Засгийн газрын Хэрэг эрхлэх газрын Хяналт-шинжилгээ, үнэлгээ, дотоод аудитын газрын дарга Э.Бат-Идэр, мөн газрын референт С.Нямбаяр, Д.Бямбадулам нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, референт С.Дунжидмаа, Хяналт шалгалт, үнэлгээний газрын ахлах зөвлөх Ч.Онончимэг, мөн газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу нар байлцав.

Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилтийн талаар Сангийн сайд Б.Жавхлан танилцуулав.

Танилцуулгатай холбогдуулан Улсын Их Хурлын гишүүн Н.Наранбаатар, Б.Саранчимэг, Б.Бат-Эрдэнэ, Г.Дамдинням, Г.Ганболд, Т.Энхтүвшин, О.Цогтгэрэл, Х.Болорчулуун нарын тавьсан асуултад Сангийн сайд Б.Жавхлан, Байгаль орчин, аялал жуулчлалын сайд Б.Бат-Эрдэнэ, Хүнс, хөдөө аж ахуй, хөнгөн үйлдвэрийн сайд З.Мэндсайхан, Байгаль орчин, аялал жуулчлалын яамны Төрийн нарийн бичгийн дарга Э.Баттулга, мөн яамны Ногоон хөгжлийн бодлого, төлөвлөлтийн газрын дарга Б.Буяннэмэх, Усны газрын дарга Ш.Мягмар, Орчны бохирдлыг бууруулах Үндэсний хорооны нарийн бичгийн дарга Б.Алтанзул, Эдийн засаг, хөгжлийн яамны Төрийн нарийн бичгийн дарга Х.Батжаргал, Үндэсний аудитын газрын Аудитын гуравдугаар газрын захирал, тэргүүлэх аудитор Д.Энхболд, Засгийн газрын Хэрэг эрхлэх газрын Хяналт-шинжилгээ, үнэлгээ, дотоод аудитын газрын дарга Э.Бат-Идэр нар хариулж, тайлбар хийв.

Улсын Их Хурлын гишүүн Т.Аубакир, Г.Ганболд, Н.Наранбаатар, Х.Болорчулуун нар үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн Г.Ганболд Төрийн байгуулалтын болон Эдийн засгийн байнгын хорооны хамтарсан хуралдаанд танилцуулахаар тогтов.

*Уг асуудлыг 14 цаг 26 минутад хэлэлцэж дуусав.*

 Байнгын хорооны хуралдаанаар 1 асуудал хэлэлцэв.

Хуралдаан 2 цаг 21 минут үргэлжилж, 19 гишүүнээс 10 гишүүн хүрэлцэн ирж, 52.6 хувийн ирцтэйгээр 14 цаг 26 минутад өндөрлөв.

**Тэмдэглэлтэй танилцсан:**

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА Х.БОЛОРЧУЛУУН

**Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**03 ДУГААР САРЫН 30-НЫ ӨДӨР / ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Х.Болорчулуун:** Эрхэм гишүүдэд энэ өдрийн амгаланг айлтгая. Байгаль орчин, хүнс, хөдөө аж ахуйн байнгын хорооны хуралдааны ирц 52.6 хувьтай болсон тул өнөөдрийн хуралдаан нээснийг мэдэгдье.

Хэлэлцэх асуудал, Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилт, Засгийн газар 2022 оны гурван сарын 15-ны өдөр Улсын Их Хуралд өргөн мэдүүлсэн энэ асуудлыг хэлэлцэнэ.

 Хэлэлцэх асуудлын талаар саналтай гишүүд байвал саналаа хэлнэ үү. Саранчимэг гишүүн саналаа хэлье.

**Б.Саранчимэг:** Баярлалаа. Тэгэхээр өнөөдрийн хэлэлцэх асуудал дээр нэг санал хэлэхэд Ус бохирдуулсны төлбөрийн тухай хуулийг батлаад бид нар хоёр жил гаран болж байгаа. Тэгээд энийгээ дагаад бас журам батлагдах ёстой байсан. Тэгээд иргэдээс ч гэсэн бас санал ирж байгаа. Энэ дээр би бас түрүүн арван нэгэн сард энийг санал оруулж байхад арван хоёр сард ажлын хэсгээ байгуулъя гэж тохирч байсан боловч өнөөдөр гурван сар болчихсон явж байна. Тэгэхдээ яах вэ, энэ нөгөө шинэ хяналт шалгалтын есдүгээр зүйлээр заавал мэдээлэл сонсох ёстой гэж, энийг үндэслэх ёстой гэж байгаа учраас дараагийн хурал дээр энэ Байгаль орчны байнгын хороон дээрээ харьяалагдах яамдаас нь яг энэ Ус бохирдуулсны төлбөрийн төлбөрийн тухай хууль ямар хэрэгжилттэй байгаа талаар, усны асуудал ямар хэрэгжилттэй байгаа тал дээр мэдээлэл сонсоодохъё, тэгээд тэн дээрээсээ хэдүүлээ харгалзаж үзэж байгаад ажлын хэсгээ байгуулъя.

**Х.Болорчулуун:** Тийм, Саранчимэг гишүүн удаа дараа энэ ус бохирдуулалтын асуудлаар ажлын хэсэг байгуулъя гэж санал тавиад байгаа. Тэгээд энэ хаврын чуулганд хэлэлцэх асуудлын төлөвлөгөөт асуудал Их Хурлаас баталсан нь бол хоёр ажлын хэсэг байгаа. Төлөвлөгөөний дагуу явж байгаа тэгээд төлөвлөгөөт бусаар оруулна. Тэгээд төлөвлөгөөт бусаар оруулахад бол уул нь тэр тайланг хэлэлцээд, хяналт шалгалт явуулсны дараа төлөвлөгөөт бусаар оруулах эсэхийг шийдэх байгаа. Тэгэхээр сайдын болон Усны газрын тайланг нь сонсоод дараа нь асуудлыг шийдье хэдүүлээ дараачийн хурлаас. Хэлэлцэх асуудлын талаар саналтай гишүүн байхгүй бол хэлэлцэх асуудалдаа оръё. Ажлын хэсгийг танхимд оруулъя.

Монгол Улсын Засгийн газрын 21-25 онд хөгжүүлж, таван жилийн үндсэн чиглэлийн 21 оны биелэлт, Монгол Улсын Засгийн газрын 20-24 оны үйл ажиллагааны хөтөлбөрийн 21 оны хэрэгжилтийн тайлан хэлэлцэх Байгаль орчин, хүнс, хөдөө аж ахуйн байнгын хорооны хуралдаанд оролцох ажлын хэсгийн гишүүдийг танилцуулъя. Б.Жавхлан Сангийн сайд бөгөөд Эдийн засаг, хөгжлийн сайдын үүрэг гүйцэтгэгч, Б.Бат-Эрдэнэ Байгаль орчин, аялал жуулчлалын сайд, Бат-Эрдэнэ сайдын хувьд бол чөлөө авсан байгаа. Ерөнхийлөгчөөс санаачлан зохион байгуулж байгаа Ногоон санхүүжилт-бүс нутгийн чуулганд оролцож байгаа. Төрийн нарийн ирсэн байгаа байх? Төрийн нарийн оролцоно. Тийм, чөлөө авсан. Т.Мэндсайхан Хүнс, хөдөө аж ахуй, хөнгөн үйлдвэрийн сайд, С.Наранцогт Эдийн засаг, хөгжлийн дэд сайд, Э.Баттулга Байгаль орчин, аялал жуулчлалын яамны Төрийн нарийн бичгийн дарга, Жамбалцэрэн Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга, С.Магнайсүрэн Барилга, хот байгуулалтын яамны Төрийн нарийн бичгийн дарга, Х.Батжаргал байна уу? Эдийн засаг, хөгжлийн яамны Төрийн нарийн бичгийн дарга, Үндэсний аудитын газраас Б.Бундхорол байна уу? байна, Үндэсний аудитын газар Хөгжлийн бодлого, төлөвлөлтийн газрын захирал, тэргүүлэх аудитор. Б.Энхболд байна, Үндэсний аудитын газрын Аудитын гуравдугаар газрын захирал, тэргүүлэх аудитор, Засгийн газрын хэрэг эрхлэх газраас Э.Бат-Идэр, Э.Бат-Идэр байхгүй байна уу? Засгийн газрын хэрэг эрхлэх газрын Хяналт шинжилгээ, үнэлгээ, дотоод аудитын газрын дарга. С.Нямбаяр байна, Засгийн газрын хэрэг эрхлэх газрын Хяналт шинжилгээ, үнэлгээ, дотоод аудитын газрын Засгийн газрын референт. Д.Бямбадулам байна, Засгийн газрын хэрэг эрхлэх газрын Хяналт шинжилгээ, үнэлгээ, дотоод аудитын газрын Засгийн газрын референт.

Байгаль орчин, аялал жуулчлалын яамнаас Б.Буяннэмэх байна, Ногоон хөгжил, бодлого төлөвлөлтийн газрын дарга. М.Энхбат байна, Хүрээлэн буй орчин, байгалийн нөөцийн удирдлагын газрын дарга. Б.Оюунсанаа Ойн бодлого зохицуулалтын газрын дарга. Н.Батмөнх байна, Тусгай хамгаалалтай бүс нутгийн удирдлагын газрын дарга. Ш.Мягмар байна, Усны газрын дарга. Б.Алтанзул Орчны бохирдлыг бууруулах үндэсний хорооны нарийн бичгийн дарга байна. Хүнс, хөдөө аж ахуй, хөнгөн үйлдвэрийн яамнаас Ц.Болорчулуун байна, Бодлого төлөвлөлтийн газрын дарга. Б.Алтансүх Хяналт шинжилгээ, үнэлгээ, дотоод аудитын газрын дарга байна. Б.Батчулуун Мал эмнэлгийн ерөнхий газрын дарга байна. Я.Эрдэнэсайхан Жижиг, дунд үйлдвэрийн газрын дарга байна. Б.Отгонцэцэг Санхүү, хөрөнгө оруулалтын газрын дарга байхгүй байна уу? Д.Батсүрэн Малын генетик нөөцийн хэлтсийн дарга байна. Барилга, хот байгуулалтын яам Б.Гүнболд Барилга, хот байгуулалтын яамны Бодлого төлөвлөлтийн газрын дарга. Эдийн засаг, хөгжлийн яамнаас Ж.Ганбаяр, Эдийн засаг, хөгжлийн яамны Хөгжлийн нэгдсэн бодлогын газрын дарга. Ийм бүрэлдэхүүнтэй ажлын хэсэг байна.

Монгол Улсыг 2021-25 онд хөгжүүлэх таван жилийн үндсэн чиглэлийн 21 оны биелэлт, Монгол Улсын Засгийн газрын 20-24 оны үйл ажиллагааны хөтөлбөрийн 21 оны оны хэрэгжилтийн танилцуулгыг Сангийн сайд бөгөөд Эдийн засаг, хөгжлийн сайдын үүрэг гүйцэтгэгч Болдын Жавхлан танилцуулна. Болдын Жавхлан.

**Б.Жавхлан:** Улсын Их Хурлын Байнгын хорооны дарга, эрхэм гишүүд ээ,

Улсын Их Хурлын 2020 оны 23 дугаар тогтоолоор баталсан Монгол Улсыг 21-25 онд хөгжүүлэх таван жилийн үндсэн чиглэлийн биелэлт, 24 дүгээр тогтоолоор баталсан Монгол Улсын Засгийн газрын 20-24 оны үйл ажиллагааны хөтөлбөрийн хэрэгжилтийг хуулийн хугацаанд гарган Засгийн газрын хуралдаанаар хэлэлцэн Улсын Их Хуралд өргөн мэдүүлсний дагуу танилцуулж байна.

Засгийн газар 2020-24 оны үйл ажиллагааны хөтөлбөрийг хэрэгжүүлэх арга хэмжээний төлөвлөгөө Засгийн газрын 2020 оны арван хоёрдугаар сарын 9-ний өдрийн 203 дугаар тогтоолоор батлан хэрэгжүүлж байна. Засгийн газрын үйл ажиллагааны хөтөлбөрийн хэрэгжилтийг Засгийн газрын 2020 оны 206 дугаар тогтоолоор батлагдсан бодлогын баримт бичгийн хэрэгжилт, захиргааны байгууллагын үйл ажиллагаанд хяналт шинжилгээ, үнэлгээ хийх нийтлэг журмын дагуу хүрсэн түвшин, хүрэх түвшинтэй нь харьцуулан бодит гүйцэтгэлийг гаргахад 2021 оны байдлаар 74.5 хувь, харин өссөн дүнгээр 20 хувийн хэрэгжилттэй байна.

2020 онд мөрийн хөтөлбөрийг хэрэгжүүлэх арга хэмжээний төлөвлөгөө боловсруулахдаа цар тахлын үе цаашид үргэлжлэх төлөвтэй байсан учир 2021 онд зураг төсөл боловсруулах, судалгаа хийх, төсөв батлуулах, эхлүүлэх зэрэг бэлтгэл ажил хангах зорилт, арга хэмжээг түлхүү төлөвлөсөн мөрийн хөтөлбөрийн хэрэгжилт өндөр гарахад нөлөөлсөн байна.

Хөтөлбөрийн хэрэгжилтийг бодлого тус бүрээр харуулбал КОВИД19 халдвар цар тахлаас үүдэлтэй нийгэм, эдийн засгийн хүндрэлийг даван туулах бодлого 88 хувь, хүний хөгжлийн бодлого 78 хувь, эдийн засгийн бодлого 71 хувь, засаглалын бодлого 76 хувь, ногоон хөгжлийн бодлого 65 хувь, нийслэл ба бүс орон нутгийн хөгжлийн бодлого 79 хувийн тус тус хэрэгжилттэй байна.

Монгол Улсыг 21-25 онд хөгжүүлэх таван жилийн үндсэн чиглэлд 9 зорилго, 47 зорилтын хүрээнд 21-25 онд 243 арга хэмжээг хэрэгжүүлэхээр баталсан бөгөөд 21 оны явцын дундаж үнэлгээ 79.3 хувийн биелэлттэй байна.

Монгол Улсын 21-25 онд хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрийн хүрээнд үр дүнтэй хэрэгжиж байгаа томоохон зорилт, арга хэмжээг дурдвал Засгийн газраас цахилгаан, дулааны эрчим хүч, дулааны уур хэрэглэсний төлбөр, цэвэр, бохир усны үйлчилгээний төлбөрийн тодорхой хувийг хариуцан төллөө.

Хүүхдийн мөнгөн тэмдэгтийг 100 мянган төгрөгт хүргэж нэмэгдүүлсэн. Иргэн бүрд 300 мянган төгрөгийн нэг удаагийн тэтгэмж 2.2 сая насанд хүрэгчдэд 50 мянган төгрөгийн урамшуулал олголоо. Хүн амын коронавирус халдварын эсрэг вакцины нэгдүгээр тунд 70 хувь, хоёрдугаар тунд 67 хувь, гуравдугаар тунд 31.6 хувь, харин дөрөвдүгээр тунд 3.4 хувийг хамруулаад байна.

Цар тахал эхэлснээс хойш нийт 36360 Монгол иргэдээ эх оронд нь ирүүлэх ажлыг зохион байгууллаа. Эрүүл мэндээ хамгаалж, эдийн засгаа сэргээх 10 их наядын цогц төлөвлөгөөний хүрээнд ажлын байрыг дэмжих зээлд 1.9 их наяд төгрөг, РЕПО Санхүүжилтийн зээлийн хүрээнд нийт 789.8 тэрбум төгрөг, ипотекийн хөнгөлөлттэй зээлийн хүрээнд 925 тэрбум төгрөг, хөдөө аж ахуйг дэмжих болон малчдыг дэмжих зээлийн хүрээнд 384.2 тэрбум төгрөг тус тус олгоод байна.

 2021 оны байдлаар 40 цэцэрлэг, 32 сургууль, 5 спорт заал, 12 дотуур байрыг ашиглалтад оруулав. Дулааны дөрвөн цахилгаан станцын хүчин чадлыг 36 мегаватт-аар өргөтгөх, Оюу Толгой төслийн гаднын хөрөнгө оруулагч талтай хэлэлцээр хийх ажлын явцад үр дүн гарч, хөрөнгө оруулагч талд өмнө нь үүссэн 2.3 тэрбум долларын өрийг 100 хувь барагдуулж, ирээдүйд тооцогдох 22 тэрбум долларын өр үүсгэхгүй болсноор Оюу Толгой төслийн Засгийн газрын эзэмшлийн 34 хувь Монгол улсад үнэ төлбөргүй ирэх боломжтой болсон. Мөн гүний уурхайн үйлдвэрлэлийг 22 оны нэгдүгээр сарын 22-нд эхлүүллээ.

Мөн цахим үйлчилгээний нэгдсэн e-mongolia системд төрийн 562 үйлчилгээг нэгтгэж төрийн үйлчилгээг хөнгөн шуурхай, хүнд сурталгүй болгоход ихээхэн ахиц гарлаа.

Монгол Улсын 2020 оны арван нэгэн сарын 12-ны өдрөөс эхлэн хоёр жилийн хугацаанд 7 удаа тогтоосон хатуу хөл хорионд нийт 79 хоногийг өнгөрүүлээ. Бусад бүх цаг хугацаанд гамшгаас хамгаалах өндөржүүлсэн бэлэн байдалд байлаа.

Экспорт тасалдаж олон улсын ачаа тээврийн эргэлт эрс удааширч, хичээл сургууль танхимаар хичээллэх боломжгүй болж үйлчилгээний бүхий л газрууд үүд хаалгаа барьж, 200 мянган ажлын байр эрсдэлд орж, эдийн засаг 92 оноос хойш анх удаа 5.3 хувь хүртэл агшиж улсын төсвийн орлого 23 хувиар тасарсан энэ хүнд цаг үеийг даван туулж Засгийн газраас цар тахлын үеийн эдийн засгийг эрчимжүүлэх, эдийн засгийн тусгаар тогтнол, бие даасан байдлыг ханган бэхжүүлэх “Алсын хараа-2050” Монгол Улсын урт хугацааны хөгжлийн бодлого хэрэгжих суурь нөхцөлийг бэхжүүлэх, хөгжлийн хязгаарлагч хүчин зүйлийг цаг алдалгүй шийдвэрлэх зорилго бүхий “Шинэ сэргэлтийн бодлого”-ыг хэрэгжүүлж эхлээд байна. Та бүхэнд Монгол Улсыг 2021-25 онд хөгжүүлэх таван жилийн үндсэн чиглэл, Засгийн газрын 20-24 оны үйл ажиллагааны хөтөлбөрийг 21 оны хэрэгжилтийн явцын тайлан, хавсралтуудын хамт хүргүүлсэн байгаа.

Байнгын хорооны хуралд салбарын сайд, яамдын Төрийн нарийн бичгийн дарга нар, газрын дарга нар ирсэн байгаа учир та бүхний асуултад хариулахад бэлэн байна. Анхаарал тавьсанд баярлалаа.

**Х.Болорчулуун:** Сайдын илтгэлтэй холбоотой асуулт асуух гишүүд нэрсээ өгнө үү. Цогтгэрэл гишүүнээр тасаллаа. Наранбаатар гишүүн асуулт асууя.

**Н.Наранбаатар:** Аялал жуулчлалыг хөгжүүлэх зорилтын хүрээнд хэд хэдэн аймгуудын нисэх онгоцны буудлыг 4С зэрэглэлтэй болгож өргөжүүлнэ гээд Өмнөговийн Даланзадгадын Гурвансайхан жишээ нь орсон байгаа. Хэд хэд аймгуудын аялал жуулчлалыг хөгжүүлэхэд зам дагуу үйлчилгээний цогцолбор барина гэсэн байгаа. Тэгээд эдний хэрэгжилтийг нь сонсъё, тодруулж.

Агаарын бохирдлыг бууруулахад Улаанбаатарт бол 80 хувь бууруулна, 100 хувь болчихлоо гэж байна. Одоо аймгуудын төв, зарим томоохон сумууд дээр ямар ажил хийгдэж байгаа юм, Хэр үр дүнтэй байгаа юм? Цогтцэций, Ханбогд, Гурвантэс сумууд бол хүн ам нь яг цаасан дээр, бүртгэлээрээ бол 10 мянга хүрэхгүй 8, 9 мянгатай байгаа юм. Суурьшмал ирж, очдог хүмүүсээ байнгын биш оршин суугчдаа оруулах юм бол 15, 20-оод мянга болчхоод байгаа юм. Тэгээд энэ шөнийн тарифт, хөнгөлөлтөд орж чадахгүй байна л даа. Тэгэхээр энийг оруулах боломж байна уу үгүй юу гэдэг ийм асуудал байна.

Энэ эвдэрсэн газруудыг нөхөн сэргээх ажил хэр хийгдэж байгаа юм? Энэ Өмнөговь аймгийн Цогтцэций суманд утаагүй түлш зөөх нэрээр маш их газар нутаг сүйдэлсэн. Говьсүмбэр лүү урд хил хаагдсантай холбоотой бас их зөөсөн, зүгээр шороон замаар зөөж маш их газар явж байсан. Мөн Хангийн боомт руу бас ингээд шороон замаар ингээд газар энэ дээр яах вэ, Ямар арга хэмжээ авах ёстой юм? Хэн нөхөн сэргээх ёстой юм, төсөв хөрөнгө нь хаанаас гарах ёстой юм гэдэг асуудал.

Хөх морь төсөл дотор нь Орхон Онги төслийг бол олон удаа ярьж байна. Өнөөдрийн чуулган дээр ч ярьж байх шиг байна. Одоо яах вэ, хөрөнгө төсөв хаанаас босгох вэ? Хэн хариуцах вэ, ямар төслийн нэгж байгаа вэ гэдэг асуудал.

Энэ хөгжлийн банкнаас ч өчигдөр сонсож байхад 18 их наядыг хулгайлаад авсан юм байна. Тэгээд Хөх морь Орхон Онги чинь бол 1 их наяд хүрэхгүй юм байна шүү дээ. 800 хэдэн сая. Тэгэхээр төсвийг ийм байдлаар босгох уг нь боломж байсан байна. Тэгээд яагаад ийм газруудад хандаагүй юм? Одоо ямар газруудад санхүүжилт хөрөнгө босгохоор ажиллаж байгаа юм гэдэг дээр мэдээлэл авчихмаар байна.

Ус бохирдуулсны төлбөр, унд ахуйн усны төлбөрийг Оюу Толгойгоос авахгүй байгаа. Энэ дээр ямар ажил хийж байгаа юм, авах тал дээр юу хийх ёстой вэ цаашдаа? Малын гаралтай түүхий эд боловсруулах цогцолбор, жижиг дунд үйлдвэрлэл хийх хэрэгтэй байна. Малчидтай сая тойргоороо яваад уулзахад тийм л юм ярьж байна. Малын тоо, толгой өсчихлөө. Одоо бол хангалттай бэлчээр, нутаг, ус юм нь хүрэхээ байчихлаа. Энэ малынхаа гаралтай түүхий эдийг боловсруулдаг сүү цагаан идээ, арьс ширээ боловсруулдаг юм руу л ормоор байна. Тэгээд ийм л юм та бүхэн хийж өгвөл гэж байна. Өөр бол нэг их та бүхнээс хүсээд байх юм алга. Бид малаа өсгөөд боловсруулаад, орлогоо олоод явчихдаг болмоор байна л гэж байна. Бас манай аймгийн зарим энэ уулархаг нутгаар ирвэсийн тоо толгой өссөнөөс болоод ердөө хүн, малаас айхаа байгаад ингээд халдаад мал руу дайраад хүн рүү дайраад байдаг явдал бий болчихлоо. Шилжүүлэн суурьшуулдаг ийм арга зам байна уу? үгүй юу гэдэг ийм асуудал яригдаж байна.

Төмөр зам дагасан энэ хориг хашааг барьж болохгүй гээд Байгаль орчны яамнаас хэлсэн гээд төмөр замынхан ийм юм яриад, малчид нь болохоор зэрэг юу гэсэн үг вэ. Хориг хашаагүй бол энэ чинь мал дайруулна, өчнөөн олон асуудлууд бий болно гэдэг асуудал ярих юм. Тэгээд Байгаль орчны яам чинь болохгүй гэх юм. Тэгсэн мөртөө Гашуунсухайт дээр хориг хашаа бас бариад эхэлчихсэн байх юм. Зүүнбаян дээр нь болохгүй гэх юм. Тэгээд энэ дээр нэг нэгдсэн нэг ойлголт өгөөч гэсэн ийм хэдэн асуудал байна.

Дээр нь нэмээд энэ орон нутгийн мэдээлэл болон цаг агаарыг нь өртөж анхааруулдаг ийм нэг цогцолборыг байгуулна гээд Байгаль орчны яамнаас хэдэн суман дээр, бас манай аймгийн зарим суманд хэрэгжилт нь нойл байх юм. Энэ яагаад явахгүй байгаа юм бол гэсэн ийм хэдэн асуудал.

**Х.Болорчулуун:** Асуултад хариулъя, Алтанзул дарга 1 номер.

**Э.Баттулга:** Наранбаатар гишүүний асуултад хариулъя. 4C ангиллын нисэх буудлын асуудал бол төлөвлөгөөнд тусгагдсан байгаа. Бид эхний ээлжид агаарын тээврийг либералчлах зорилгоор энэ Ховд, Увс, Хөвсгөл, Өвөрхангай, Өмнөговь, Дорнод нисэх буудлуудыг 4C, 4D ангилалд нийцүүлэн өргөтгөх ажил Зам, тээвэр хөгжлийн яамтай хамтраад хийгдэж байгаа. Энэ хүрээнд бол Байгаль орчин, аялал жуулчлалын яамнаас яаж байна вэ гэхээр Монгол Улсын бизнесийн журамд олон жил яригдсан хил орчмын аялал жуулчлалыг хөгжүүлэх, 72 цагийн виз олгох ийм эрх зүйн орчин бүрдсэн учраас Гадаадын иргэн, харьяатын асуудал эрхлэх газартайгаа, аймгуудын Байгаль орчин, аялал жуулчлалын газарт байгаа ямар чиглэлээр, аль боомтоор оруулаад, ямар маршрутаар явуулах вэ гэдэг ийм төлөвлөлтөө хийгээд явж байна.

Байгаль орчин, аялал жуулчлалын сайдаас өгсөн чиглэлийн дагуу энэ КОВИД-ын дараах аялал жуулчлалын сэргэлтэд нөлөөлөх учраас энэ эрэлтийг үүсгэх, хамгийн гол нь нисэх буудлууд дээр ирэх шууд нислэгтэй энэ орнуудаас ирэх жуулчдын тоог бүрдүүлэх зорилгоор Япон, Бүгд Найрамдах Солонгос улсуудад бол дөрөвдүгээр сарын дундаас эхлээд маркетинг сурталчилгаа, дээрээс нь энэ тухайн улсуудын аялал жуулчлалын байгууллагатай гэрээ байгуулах ажлууд хийгдэж эхлэхээр байна.

Зам дагуух үйлчилгээний цэг байгуулах ажлууд байгаа. Энэ жил улсын төсвийн хөрөнгөөр тэрбум 700 сая төгрөгөөр 17 байршилд түр амрах цэгийг, боловсон ариун цэврийн байгууламж, авто зогсоол 5-аас доошгүй га талбайд 50-аас доошгүй майхантай аялагчид нэг дор амрах ийм цогцолборуудыг байгуулж байгаа. Энэ дээр Өмнөговь аймаг дээр бол хоёр байршилд байгаа. Сэврэй сум, Хонгорын гол дээр, Говь Гурвансайхан, Ёлын амны орчинд гэсэн ийм хоёр байршлын ажил эрх нь орон нутаг руугаа шилжээд хийгдэж байна.

Ирвэсийн тоо толгой зохицуулалтын асуудал дээр бол энэ боломжтой. Гэхдээ энэ нөгөө ирвэсийн тоо толгойн нэмэлт судалгаа хийх шаардлагатай гэж бол бид үзэж байгаа.

Ховор, ховордсон амьтдын тухайд cites олон улсын гэрээгээр хүлээсэн үүргийнхээ хүрээнд бол энийг ямар тоо толгойг зохицуулах асуудлыг бол бас судалгааны үндсэн дээр хийхгүй бол шууд шилжүүлэх бол асуудал байхгүй. Энэ жил шилжүүлэх ажил бол юу байна вэ гэхээр Архангай аймгийн Эрдэнэмандал сумаас баданга хүдэр шилжүүлэх ажлууд байгаа. Төв аймгийн Хустайн нуруунаас бол буга шилжүүлэх ажлууд бол жилийн төлөвлөгөөнд тусгагдсан байгаа гэдгээ хэлье.

Нөхөн сэргээлттэй холбоотой, Хөх морь төслийн асуудал байна. Засгийн газраас баталсан төлөвлөгөөний дагуу Хөх морь төслийн хүрээнд 2021-25 онд хэрэгжих таван төслийн асуудал байгаа. Энэ Эрдэнэбүрэнгийн усан цахилгаан станц, Эгийн голын усан цахилгаан станц, “Орхон Онги”, Хэрлэн, Тооно уул, Улз гол дээрх Тээгийн оонотой холбоотой ийм таван асуудал байна. Энэ дундаас гишүүн бол “Орхон Онги” төслийг онцолж байна. Өвөрхангай аймаг Хужирт сумын орчмоос эхлээд тэгээд Онгийн голын урсцыг нэмэгдүүлээд, цаашдаа бол Улаан нуурыг байнгын устай байлгах эндээсээ цаашлаад говийн бүсийн зүүн, баруун хэсгийн уул уурхайн гүний ус ашиглаж байгаа энэ хэрэгцээг бол гадаргын усаар хангах ийм төсөл байна.

Өнөөдөр бид нар энэ Ногоон санхүүжилтийн форум гээд яг болж байгаа энэ дээр энэ Орхон, Хэрлэн тооно хоёр төслийн санхүүжилтийн хувилбаруудыг ярьж байна. Эхний ээлжид ярьж байгаа хувилбар бол энэ. Байгалийн нөөц ашигласны төлбөрийн тухай хуулийн дагуу усны нөөц ашигласнаас бүрдэж байгаа орлогоос энэ санхүүжилтийг хийх. Яагаад гэвэл энэ илүү байгаль орчны чиглэлийн төсөл учраас гэсэн ийм хандлага нь илүү явж байгаа. Өшөө дэлгэрэнгүй бол Усны газрын дарга өгөх байх. Дараагийн асуудал төмөр зам дагасан/...минут дуусав./

**Х.Болорчулуун:** Нэмж нэг минут олгоё.

**Э.Баттулга:** Төмөр замд авсан хориг хашааны асуудлаар бол энэ Зам тээвэр, хөгжлийн яам, Байгаль орчин, аялал жуулчлалын яам хамтраад энэ авто зам болон төмөр замын дагуу зэрлэг амьтан нэвтрэх гарц, гармын ийм стандартыг батлуулсан. Энэ стандартын дагуу шаардлага тавигдаад явж байгаа гэдгийг хэлье. Ус бохирдуулсны төлбөрийн орлоготой холбоотой асуудал дээр манай Усны газрын дарга, нөхөн сэргээлттэй холбоотой мэдээллүүд дээр манай Ногоон хөгжил, бодлого төлөвлөлтийн газрын дарга Буяннэмэх нар хариулна.

**Х.Болорчулуун:** 1 номер, Буяннэмэх дарга хариулъя.

**Б.Буяннэмэх:** Та бүхэнд энэ өдрийн мэндийг хүргэе. Наранбаатар гишүүний асуусан нөхөн сэргээлттэй холбоотой асуудлаар Байгаль очин, аялал жуулчлалын яамнаас авч хэрэгжүүлж байгаа арга хэмжээний талаар танилцуулъя. Засгийн газрын үйл ажиллагааны мөрийн хөтөлбөрт уул уурхайн олборлолтын улмаас эвдэрч олон жил орхигдсон 8000 га талбайг энэ дөрвөн жилийн хугацаанд нөхөн сэргээх ийм зорилт бол тусгагдсан байгаа. Тэгээд энэ зорилтын хэрэгжилтийг хангах хүрээнд бол Байгаль орчин, аялал жуулчлалын дэд сайдаар ахлуулсан салбар дундын ажлын хэсгийг бол 2020 оны арван хоёр сарын 30-ны өдөр дөрвөн сайдын тушаалаар бол хамтран батлуулж, хэрэгжилтийг ханган ажиллаж байна.

Нөхөн сэргээлтийн ажлыг эрчимжүүлэх хүрээнд аймаг болгонд бид бол ажлын дэд хэсгүүдийг бол байгуулан ажиллаж байна. Ингээд улсын хэмжээнд бол энэ нөхөн сэргээлт 2020, нэгдсэн арга хэмжээг зохион байгуулж 2024 гэсэн, нөхөн сэргээлт 2024 гэсэн нэгдсэн арга хэмжээг дөрвөн жилийн хугацаанд бол зохион байгуулах ажлын төлөвлөгөө гаргаад ингээд ажлын дэд хэсгүүд нэгдсэн ажлын хэсэгтэйгээ хамтраад зохион байгууллаа.

Ингээд 2021 оны ажлын дүнгээс танилцуулахад бол нийт улсын хэмжээнд бол нийтдээ 2123 га талбайд бол техникийн нөхөн сэргээлт хийгдсэн. Биологийн нөхөн сэргээлтийн хувьд бол 679 га талбайд бол хийгдсэн. Энэ нь бол үндсэндээ бол өмнөх жилүүдэд бол хэзээ ч энэ 2000 га давсан ийм нөхөн сэргээлтийн ажил хийгдэж байгаагүй. Ингээд 2021 оны Засгийн газрын тавьсан зорилтыг бол бид хэрэгжилтийг хангаж ажиллаж чадсан.

Өмнөговь аймгийн хэмжээнд бол нийтдээ 15 сумын 145 байршилд бол 7879.7 га талбай бол эвдрэлд орсон байгаа. Энэ бол нөхөн сэргээлт 2020 ерөнхий арга хэмжээний хүрээнд улсын хэмжээнд нөхөн сэргээсэн талбай, эвдэрсэн газрын энэ байршилтай холбоотой судалгаануудыг хийхэд бол ийм тоон мэдээлэл гарсан байгаа. Энэ тооноос үзэхэд бол уул уурхайн түгээмэл тархацтай ашигт малтмалын олборлолтоос эвдэрсэн газрын хэмжээ бол 7730 га талбай Өмнөговь аймгийн хэмжээнд байгаа. Энэ бол үндсэндээ бол ашигт малтмалын тусгай зөвшөөрөлтэй аж ахуйн нэгж байгууллагуудын олборлолтын үйл ажиллагаа явуулж байгаа ийм талбайнууд бол хамарсан байгаа.

Түүнээс гадна бол бичил уурхайгаар эвдэрсэн талбайн хэмжээ бол 15 га байсан. Гараараа ашигт малтмал олборлох энэ зөрчил дутагдлаас үүдэж эвдэрсэн газар бол 94.5 га талбай байсан гэсэн ийм 2020 оны бол мэдээлэл байгаа. Бид бол 2021 онд бол Өмнөговь аймгийн хэмжээнд бол Байгаль орчин, аялал жуулчлалын яам, орон нутгийнхаа энэ харьяа байгууллагуудтайгаа хамтраад ажлын дэд хэсгийнхээ хүрээнд бол нийтдээ бол 336.3 га талбайд бол техникийн нөхөн сэргээлтийг бол хийлгүүлсэн. Биологийн нөхөн сэргээлтийг бол 34.8 га талбайд хийлгүүлсэн. Өөрөөр хэлэх юм бол улсын хэмжээнд хийгдсэн нөхөн сэргээлтийн энэ 2021 оны нэгдсэн дүнгээс харахад Өмнөговь аймаг бол нөхөн сэргээлтийнхээ хэмжээгээр бол хоёрдугаар байранд орсон. Өөрөөр хэлбэл нөхөн сэргээлтийг бол эрчимжүүлж, нөхөн сэргээлтийн ажлыг бол сайн хийсэн ийм аймгийн тоонд орж байгаа.

Энэ 336.3 га талбайг бол дотор нь ангилж үзэх юм бол ашигт малтмалын тусгай зөвшөөрөлтэй аж ахуйн нэгжүүдийн тусгай зөвшөөрлийн талбайд хийсэн нөхөн сэргээлтийн хувьд бол техникийн нөхөн сэргээлтийг 96.4 га-д, биологийн нөхөн сэргээлтийг бол 36.8 га-д, мөн энэ эзэн холбогдогч нь тогтоогдохгүй бичил уурхайн зорилгоор ашиглаад эвдрэлд оруулаад нөхөн сэргээгүй энэ талбайн тэгвэл 90.6 га талбайг бол энэ тусгай зөвшөөрөлтэй аж ахуйн нэгж байгууллагуудаар бол дүйцүүлэн хамгаалах хүрээнд нь бол бид хийлгүүлсэн.

Аймгийн Засаг даргын мөрийн хөтөлбөрт тусгасан орон нутгийн төсвийн хөрөнгөөр бол 40.2 га талбайд бол 240 сая төгрөгөөр бол нөхөн сэргээлтийн ажлыг хийлгүүлсэн байна. Түгээмэл тархацтай ашигт малтмалын карьерын нөхөн сэргээлтийн хувьд бол 109.1 га талбайг бол хийлгэсэн байгаа. Энэ хүрээнд бол бид бол Тавантолгой, Гашуунсухайт чиглэлийн төмөр замын дагууд үүссэн карьеруудын нөхөн сэргээлт, мөн түүнчлэн Тавантолгой, Гашуунсухайтын чиглэлийн хуучин шороон замаар тээвэрлэж байсан. Энэ замын нөхөн сэргээлтүүдийг бол хийлгүүлэх ажлыг бол хийсэн энэ ажил бол энэ 22 онд бол үргэлжлээд хийгдэхээр байгаа. Ийм мэдээллийг нөхөн сэргээлтийн хувьд өгөхөөр байна. Баярлалаа.

**Х.Болорчулуун:** Тэр аймгуудын орчны бохир бохирдол, утааг бууруулах талаар ямар ажил хийж байна вэ гэж асуусан. Нийслэлээс гадна аймгууд утааны их бохирдолтой болсон гэж энэ дээр Алтанзул дарга хариулах уу? Орчны бохирдлыг бууруулах үндэсний хороо нь, дараа нь бас тэр Оюу Толгойн ус бохирдуулсны төлбөрт усны төлбөр авдаггүй байгаа. Энэний талаар Мягмар дарга хариулаарай, 2 номер.

**Б.Алтанзул:** Та бүгдийн энэ өдрийн амгаланг айлтгая. Аймгуудын агаарын чанарыг бууруулах чиглэлээр хийгдэж байгаа ажил өнгөрсөн жил аймгуудын дэргэдэх нүүрсний уурхайг түшиглэн байгуулах, сайжруулсан шахмал түлшний үйлдвэр байгуулахаар шийдвэр гарсны дагуу энэ бол тодорхой хэмжээний санхүүжилтүүдийг олгож эхэлсэн. Энэ жил энэ ажил бас үргэлжлээд явна. Аймгуудын агаарын чанарыг хэмжих зорилгоор агаарын чанарын суурин харуулын автомат станцыг нэр бүхий аймгуудад бас мөн суурилуулж эхэлсэн. Энэ жил ажил нь бас ингээд үргэлжлээд явна.

Дараагийн дугаарт нь аймгуудын агаарын чанарыг сайжруулах зорилгоор гэр хорооллын айл өрхийн дулаалгын ажлыг, дулаан алдагдлыг бууруулах чиглэлээр бас олон улсын байгууллага, Нэгдсэн Үндэстний Байгууллагын Хүүхдийн сантай хамтраад Чип төслийг бол бас Үндэсний хороо хамтарч хэрэгжүүлж эхэлсэн. Энэ ажлууд нь бол ингээд энэ жил бас мөн үргэлжлээд явж байгаа.

Шөнийн тарифын хөнгөлөлтийн хувьд бол Агаарын тухай хуулийн дагуу тухайн аймгийн Засаг дарга, Байгаль орчин, аялал жуулчлалын сайдтай шөнийн тарифын хөнгөлөлт олгох, агаарын чанарын хяналтын бүсийг тогтоодог журмаар хуулийн дагуу журмаар тогтоох ёстой. Энэ тогтоосон бүсэд бол хоёр тарифт шөнийн тоолууртай айл өрхөд бол цахилгааны хөнгөлөлтийг бол олгож байгаа. Цогтцэций сумын хувьд энэ агаарын чанарын хяналтын бүсийг тогтоогоогүй байх гэж бодож байна. Тийм учраас нөгөө хоёр тарифт тоолуурт өрхтэй айлууд байхгүй учраас энэ цахилгааны хөнгөлөлтийг эдлэх боломжгүй нөхцөл байдал үүссэн байх. Аймгууд бол ерөнхийдөө 11 аймаг агаарын чанарын хяналтын бүсийг бол тогтоосон. Тэр бүсэд байгаа чанарын бүсэд байгаа айлууд бол хоёр тарифт тоолууртай байвал Засгийн газрын шийдвэрийн дагуу 100 хувь цахилгааны хөнгөлөлтөө эдлээд ингээд явж байгаа. Өнгөрсөн жил энэ ажлын хүрээнд Орчин бохирдлыг бууруулах үндэсний хорооноос 15.8 тэрбум төгрөгийн санхүү ч батлагдсан төсвийг 100 хувь бүрэн олгож шилжүүлсэн. Хариулт дууслаа.

**Х.Болорчулуун:** 1 номер. Мягмар дарга тэр ус бохирдуулсны төлбөрийн талаар.

**Ш.Мягмар:** Наранбаатар гишүүний асуултад хариулъя. Түрүүн ярьсан тэр “Орхон Онги” төсөл байгаа. Энэ төсөл хэрэгжихэд бол нийтдээ 1.1 их наяд төгрөг хэрэгцээтэй байна гэж байгаа юм. 19, 20 онд энэ ТЭЗҮ-г нь хийгээд, одоо бол ажлын зураг, байгаль орчны үнэлгээ хийх шаардлагатай 6.8 тэрбум төгрөг шаардлагатай байгаа. Тэгээд энэ бүс нутгийн ногоон сэргэлтийн бодлого, санхүүжилтийн энэ хөтөлбөрийн хүрээнд, энэ чуулганы хүрээнд бол санхүүжилтийн эх үүсвэрийг хэрхэн шийдэх тухай бас ярилцаж байгаа гэдгийг энд хэлье.

Энэ төсөл хэрэгжих юм бол Өвөрхангай, Дундговь, Өмнөговь аймгийн гурван аймгийн таван сумын нутаг дахь 20 гаруй мянган хүн, 230 мянган малыг бол усаар хангах боломжтой байна гэсэн урьдчилсан тооцоо гарсан. Ус бохирдуулсны төлбөрийн тухай хуультай бол энэ хууль 2012 онд анх батлагдсан. 20 оны нэг сарын 1-ээс хэрэгжиж эхэлж байгаа. Оюу Толгой төслийн гэрээг, Оюу Толгойн хөрөнгө оруулалтын гэрээг 2009 онд байгуулсан. Уг гэрээний гуравдугаар зүйл дээр хөрөнгө оруулалтын гэрээ байгуулснаас хойш шинээр бий болж байгаа татвар хураамжийг төлөхгүй гэсэн ийм байгаа. Энэ утгаараа ус бохирдуулсны төлбөрийг одоогоор бол төлөхгүй байгаа.

**Х.Болорчулуун:** Мягмар дарга сая ярьж байна л даа. 1.1 их наядаар Орхон говь төслийг хэрэгжүүлнэ. Энэ бол олон жил ярьсан. Энийг хараад байвал энэ үлгэр ээ. Энэ их зардал, мөнгийг бол улсын төсөв дээр тавиад ч юм уу улс өр зээл тавьж байгаад, тавих бол өнөөдрийн байдал бол үнэхээр хэцүү, хүнд утаа төсөл болно. Харин тэр говийн гүний усыг ашиглаж байгаа секундэд 900 литрийг ашиглаж байгаа. Энэ Оюу Толгой бол үнэхээр ус бохирдуулсны төлбөрийг төлөхгүй байна гэсэн асуудал байж болохгүй. Усны төлбөр дээр бол олон улсын жишгээр бол 1-7 доллар авдаг байхад Оюу Толгой дээр 30-хан цент авдаг шүү дээ. Бид усны төлбөрөө нэмэгдүүлэх ёстой. Хуульдаа өөрчлөлт оруулж тэгээд Оюу Толгой гүний ус ашиглаж байгаагийн хувьд бол хариуцлага хүлээх ёстой шүү дээ. Тэр татах Орхон говь төслийг Оюу Толгойн санхүүжилтээр тодорхой хэмжээгээр хийдэг ч юм уу. Тэрнээс биш улсын төсөв дангаараа хийнэ гэвэл энэ бүтэхгүй шүү. Тэгээд усны төлбөрийн хэмжээг нэмэгдүүлэх талаар ямар байр суурьтай ажиллаж байна гэдгийг асууя. Нэг номер.

**Ш.Мягмар:** Оюу Толгой компани секундэд 918 литр секунд усыг авч ашиглаж байгаа. Өнөөдөр нэг метр куб усыг бол 959 төгрөгөөр авч байгаа юм. Жилдээ 16 орчим тэрбум төгрөгийг усны төлбөрт төлдөг. Энэ хууль, эрх зүйн орчныг л өөрчлөх шаардлага бол байна уу гэвэл байна. Жилдээ улсын хэмжээнд 45-47 тэрбум төгрөг улсын төсөвт орж байгаа. Энэ нь Төсвийн тухай хуулиараа орон нутгийн төсөвт ордог. Байгалийн нөөц ашигласны төлбөрийн тухай хуулиар энэ усны нөөцийн төлбөрийн 35-аас доошгүй хувийг усны нөөцийг нөхөн сэргээх арга хэмжээнд зарцуулах ёстой гэсэн байдаг. Ийм учраас энийг бас Төсвийн тухай хууль болон энэ байгалийн нөөцийн төлбөрийн тухай хуульдаа өөрчлөлт оруулж энэ төлбөрийг нь авч эргээд энэ усны төслүүдийг санхүүжүүлэх боломж байна гэсэн нэг гарц байгаа. Нөгөө талаас энэ ус бохирдуулсны төлбөр, хүн амын унд ахуйд ашигласан усны төлбөрийг бол нэмэгдүүлэх судалгааг хийсэн.

Оюу Толгой төслийн хувьд жилдээ хүн амын унд ахуйд 2 сая орчим метр куб усыг ашиглаж байгаа. Энэ нь бас төлбөрөөс чөлөөлөгдөж байгаа юм. Энийг бол Байгалийн нөөц ашигласны төлбөрийн тухай хуулийг дагалдан гарсан Засгийн газрын 326, 27 дугаар тогтоолд өөрчлөлт оруулах замаар төлбөрийг нь авахаар тооцсон. Одоогийн байдлаар энэ усны нөөцийн төлбөрийг нэмэгдүүлэх судалгаа хийхэд Оюу Толгой болон бусад компанийн хувьд бол тухайн усны нөөц, төлсөн төлбөр нь борлуулалтын орлогын 0.1-0.01 хувийг эзэлж байгаа. Тэгээд энийг бол саяын таны хэлснээр бас хамгийн доод төлбөрийг нь авч байгаа. 20-50 хувь байдаг бол 20 хувиар нь тооцож байгаа. Энийг 35-40 хувиар тооцох боломж байгаа. Энэ дээр судалгаа хийгээд удахгүй Засгийн газар оруулна. Одоо бол яамдаас санал авч байгаа.

**Х.Болорчулуун:** Ер нь Оюу Толгой бол гэрээ хийхдээ бас лоббидож маш олон татвар төлбөрийг бол тогтворжуулсан шүү дээ. Тогтворжуулалтын гэрээ хийчихсэн, гэхдээ усан дээр бол хийгээгүй байхгүй юу. Бид усан дээр бол хандалт авах ёстой. Олон улсын хандлагыг олон улсын жишгээр авах боломжтой. Тэгэхээр энэ ус бохирдуулсны усны төлбөрийг бол олон улсын жишгээр бид нар болох ёстой. Авах юмаа бид нар авахаас биш дэлхийд байхгүй бага үнээр, тэр тусмаа говийн гүний усыг ингэж ашиглуулаад байж болохгүй шүү дээ. Усны газар, Байгаль орчин, аялал жуулчлалын яам энэ төлбөрийн асуудлыг энэ хаврын чуулганаар яаралтай оруулж ирэх хэрэгтэй гэдгийг бас хэлэх байна. Саранчимэг гишүүн асуулт асууя.

**Б.Саранчимэг:** Баярлалаа. Тэгэхээр өнөөдөр бас Монгол Улсыг 2021-25 онд хөгжүүлэх энэ таван жилийн үндсэн чиглэл мөн Засгийн газрын үйл ажиллагааны хөтөлбөрийн энэ 21 оны хэрэгжилтийг бас хэлэлцэж байна. Тэгэхээр хэрэгжилттэй холбогдуулаад бас тодруулах зүйл байна.

Нэгт, энэ таван жилийн үндсэн чиглэлийн хэрэгжилтэд Улаанбаатар ба дагуул хотын хүрээнд хог хаягдлыг ангилах, цуглуулах, тээвэрлэх үйлчилгээнд технологийн шинэчлэл хийж, бохирдол бага ялгаруулах, хог хаягдалгүй хэрэглээг дэмжих тогтолцоотой болгох гээд энэ 9.2.2-т байна. Нөгөөдөх нь нийслэлийн эдийн засгийн хувьд бие даан хөгжих эрх зүйн орчныг бүрдүүлэх энэ хоёр арга хэмжээг хоёул дээр нь бас 100 хувийн хэрэгжилттэй гэж дүгнэсэн байна. Тэгэхээр өнөөдөр эргээд харахад энэ хогны асуудал бол 100 хувь шийдэгдчихсэн харагдаад байна, 100 хувь гэдэг бол. Тэгэхээр өнөөдөр Улаанбаатар хотод хүн ам өсөхийн хэрээр ямар их хог хаягдал нэмэгдэж байгаа вэ билээ. Энэ дээр сая иргэдтэй уулзаад явахад хогийн асуудлыг маш их хөндөж энэ хоггүй болгох, хотыг хоггүй болгох тал дээр маш их санал бодлоо хэлж байна. Тэгэхээр энэ дээр бол тогтолцоотой болох нь ингээд 100 хувь хэрэгжчихсэн гэж үзэж байна. Яамны зүгээс энэ дээр дахиж энэ дээр ямар нэмэлт тайлбар хэлэх вэ?

Нөгөө талаар бас энэ дээр хоггүй болох тал дээр ямар техник технологийг ашиглаж байгаа вэ? Ялангуяа бас иргэдийнхээ энэ ухамсарт сая иргэдтэй уулзаад явж байхад иргэд зарим нь өөрсдөө хогоо зүгээр л хаячихдаг гэж байгаа. Тэгэхээр энэ сургууль цэцэрлэг багаас нь эхлээд энэ хүүхдийг хогоо хаядаггүй болгох, иргэд маань өөрсдөө бас орчноо цэвэрхэн байлгах талаас өөрсдийнхөө зүгээс энэ тэд нарт нөлөөлөх, ухамсарт нь нөлөөлөх энэ үйл ажиллагаа ямархуу явж байгаа вэ гэсэн ийм нэг асуулт байна.

Нөгөө талаар энэ 2017 онд энэ Хог хаягдлын тухай хууль батлагдсан. Тэгэхээр энэ тогтолцоотой болгох нь 100 хувь гэж үзэж байгаа энэ хуулийгаа, таван жилийн өмнө баталсан хуулиа хэлээд байна уу. Ер нь энэ бүх нийтээрээ бас бүх хогоо ангилж ялгадаг болчихсон уу? Энэ тал дээр бас дахиж тодруулж хэлж өгөөч ээ гэж байна.

Дараагийн нэг чухал асуулт бол энэ таван жилийн үндсэн чиглэлийн 86 арга хэмжээнд санхүүжилт хийгдсэн гэж байна. Тэгэхээр эндээс харахад бол ногоон хөгжлийн зорилтын 8 арга хэмжээнд нийт 7 тэрбум 527 сая төгрөгийг зарцуулсан байна. Тэгэхээр энэ хөрөнгийг тодорхой ямар арга хэмжээнүүдэд зориулсан бэ? Хамгийн гол асуудал нь бол гүйцэтгэл нь ямар үр дүнтэй байгаа вэ? Энэ дээр нэг тодруулж өгөөч.

Нөгөө талаар энэ Улаанбаатар хотын агаарын бохирдлыг 80 хувь бууруулна гээд ингээд гүйцэтгэл дээрээ 100 хувь гээд ороод ирчихсэн. Тэгэхээр ер нь энэ агаарын бохирдол гээд үзэхээрээ бас гадаад бохирдол, агаарын гадаа байгаа бохирдол, дотоод агаарын чанарын бохирдлыг бид нар зайлшгүй ярих шаардлагатай болчхоод байгаа юм. Тэгэхээр энэ жил бол өмнөх өмнөх жилийнхээсээ илүү их бохирдолтой байсан. Тэгэхээр энийг ямар үндэслэлээр 100 хувь гэж оруулж ирсэн бэ? 21 оны байдлаар энэ Улаанбаатар хотын PM 2 агаар дахь PM 10-ны 5 тоосонцор бол зорилтод түвшнээсээ 40-44, PM 10 тоосонцрын тоосонцрын жилийн дундаж агууламж 88-89 болж ихэссэн гэсэн байгаа. Тэгэхээр энэ агаар орчныг бууруулахад авсан арга хэмжээ чинь үр дүнд хүрсэн хүрсэн үү? Энэ дээр тайлбар хэлж өгөөч, баярлалаа.

Дээр нь бас сая усны асуудал дээр ярьж байна. Тэгэхээр Мягмар дарга Усны газрын дарга олон жил хийж байгаа. Тэгэхдээ усны асуудал дээр хамгийн их сэтгэлтэй хүн байгаасай, ажлаа илүү их мэддэг хүн байгаасай гэж би үзэж байна. Яагаад гэвэл өнөөдөр дахиад л мөнгө төгрөг ярьчихсан, хууль, эрх зүйн орчин ярьчихсан өдий болтол ингээд бид нар дээр саналаа хэлж ерөөсөө байгаагүй. Тэгсэн мөртөө өнөөдөр эрх зүйн/...минут дуусав./

**Х.Болорчулуун:** Саранчимэг гишүүн нэг минутад нэмж авъя.

**Б.Саранчимэг:** Өнөөдөр тэр усыг бохирдуулсан компаниудаас мөнгө авахад хууль, эрх зүйн орчин байхгүй байна гэж яаж хэлж чадаж байна. Хууль, эрх зүйн орчныг чинь бүрдүүлэх гээд бид нар өнөөдөр Ус бохирдуулсны төлбөрийн тухай хуулийг маш их хэлэлцүүлэг хийж, маш их бас бэрхшээлийг давж байж энэ хуулийг батлуулсан. Тэгээд энэ хууль чинь өнөөдөр журам нь дөнгөж саяхан батлагдсан. Энэ журмынхаа дагуу өнөөдөр энийгээ газар дээр нь ажил болгоод явах бүрэн боломжтой байгаа шүү дээ. Тэгээд энэ тал дээр цаашдаа анхаарч ажиллах хэрэгтэй байна Байгаль орчны яам.

**Х.Болорчулуун:** Саранчимэг гишүүний асуултад хариулъя. Тэгээд байгаль орчин, аялал жуулчлалын яам, Усны газар дараачийн Байнгын хорооны хурлаар тэр усны төлбөр, ус бохирдуулсны төлбөрийн талаар мэдээлэл оруулж ирнэ гэдгийг бас хэлье. Хогны асуудлаар Төрийн нарийн хариулах уу? Нэг номер.

**Э.Баттулга:** Саранчимэг гишүүний асуултад хариулъя. Энэ хог хаягдлын асуудал үнэхээр тулгамдсан асуудал болоод байгаа. Энэ дундаа аюултай хог хаягдлын асуудал бол үндсэндээ орхигдчихсон байгаа. Энэ Шинэ сэргэлтийн бодлогод тусгагдсан гол асуудал бол хог хаягдлын түр агуулах цэгийг бол бүх аймгуудад байгуулах ийм зорилт явж байгаа. Энэний хүрээнд 21 онд бол 6 аймагт энэ жил 4 аймагт түр хадгалах цэг байгуулахаар байгаа. Яах вэ 2017 онд батлагдсан Хог хаягдлын тухай хуулиар энэ хог хаягдлын менежментийн асуудлыг орон нутагт хариуцуулахаар болсонтой холбогдуулаад энэ яам дээр энгийн хог хаягдлын асуудал ерөнхийдөө орхигдчихсон байгаа юм билээ.

Бид нэг сайхан нэртэй land fill гээд байдаг булж устгадаг ийм аргыг хэрэглээд явж байгаа. Энэ жил бид нар юу гэж байна вэ гэхээр сая өнгөрсөн долоо хоногт Засгийн газрын хуралдаанаар аюултай хаягдлын асуудал. Энэ төсөл, асуудал ороод Барилга, хот байгуулалтын яаман дээр газрын асуудлыг шуурхай шийдэх ийм үүрэг чиглэл өгөгдөөд явж байгаа. Урьдчилсан судалгаагаар бол бид нар Төв аймгийн Сэргэлэн суманд энэ газрын хагарал, усны сан, ус бүрэлдэхээс зайтай, хүн амын суурьшлын бүсээс хол ийм байршлаа бол сонгочихсон.

Дээр нь зэрэгцээд өнгөрсөн долоо хоногоос эхлээд бид нар Хими, химийн технологийн хүрээлэнтэй хамтраад аюултай хог хаягдлын цэгтэй холбоотой журам, зохицуулалт, стандартуудыг бэлтгэх, энэ дээр ажиллах хүнийг бэлтгэх, лабораторийн тоног төхөөрөмжийг сайжруулах ийм төсөл эхлүүлээд явж байгаа. Хог хаягдлын тухайд гэвэл яг одоо хүртэл хийгдсэн байгаа ажил нь бол тогтвортой хөгжлийн боловсрол төслийн хүрээнд дунд сургуулийн хүүхдүүдэд хог хаягдлыг эх үүсвэр дээр нь ангилан ялгах, дахин ашиглах ийм чиглэлийн нөлөөллийн ажлууд хийгдсэн байдаг юм билээ.

Одоогийн байдлаар улсын хэмжээнд жилд 4.5 сая тонн хог хаягдал гарч байгаагаас ердөө 194 мянган тонныг нь бол дахин ашиглаж байгаа. Тэгэхээр энэ дээр бол бид Ногоон хэрэм төсөл гээд л явж байна. Хөх морь гээд төсөл нь байгаль орчны бүх төслүүдэд хуванцар дахин ашигласан. Энэ ашиглаж боловсруулсан хашаа, хайс бусад зүйлүүдийг бол ашиглах, хогийг дахин ашиглах, худалдан авалт, эрэлтийг бий болгох гэсэн энэ чиглэлээр аймгууддаа үүрэг чиглэл өгөөд явж байна. Гишүүний асуусан агаарын бохирдолтой холбоотой түүнд хамаарах хөрөнгө зарцуулалттай холбоотой асуудлууд Улаанбаатар хотын агаарын чанарын холбогдолтой асуудал дээр Алтанзул дарга нэмж хариулт авах байх.

**Х.Болорчулуун:** 2 номер Алтанзул дарга.

**Б.Алтанзул:** Саранчимэг гишүүний энэ асуултад хариулъя. Өнгөрсөн жил Улаанбаатар хотын агаарын чанарыг сайжруулах зорилгоор нийтдээ түрүүн хэлсэн. Агаарын чанарын хяналтын бүсэд гэр хорооллын айл өрхөд 15.8 тэрбум төгрөгийн шөнийн тарифын хөнгөлөлтийн санхүүжилтийг олгосон. Дээрээс нь Улаанбаатар хотын Налайх дүүрэг, Шар хадны орчимд бол агаарын чанарын суурин харуулын автомат станцыг нэмж шинээр суурилуулсан. Үйл ажиллагаа нь бол жигдэрсэн, ингээд үйлчилгээнд нь ороод явж байгаа.

Агаар бохирдуулж байгаа үндсэн эх үүсвэр бол гэр хорооллын айл өрхийн Улаанбаатар хотын төвийн 6 дүүрэгт байгаа 195998 айл өрх бол яндантай байна гэсэн үг. Энэ зорилтыг бууруулах хүрээндээ сайжруулсан шахмал түлшээр бол өнгөрсөн жил бүрэн хангасан. Технологийн хувьд бол сайжруулсан шахмал түлшний үйлдвэрлэл дээр зарим доголдлууд гарсан учраас агаарын чанарт нөлөөлөх, тоосонцор нэмэгдүүлэх ийм асуудал үүссэн. Энийг тухайн үед нь бол тухай бүр хянаж шалгаж, заавар зөвлөгөө өгөх энэ ажлуудыг хийсэн.

Агаарыг бохирдуулж байгаа бас нэг эх үүсвэр бол Улаанбаатар хотод байгаа 182 нам даралтын уурын зуух байгаа. Энэ уурын зуухнууд өнгөрсөн жил мидлинг буюу болон түүхий нүүрс хэрэглэсэн. Монгол Улсын Шадар сайдын 123 дугаар тушаалаар энэ оны таван сарын 1 хүртэл ажиллаад, таван сарын 15-аас бүрэн зогсоох ийм шийдвэр байгаа. Энэний дагуу бид нар бол энэ нам даралтын зуухнуудыг бол бүрэн зогсоох, технологийг өөрчлөх гэдэг энэ шаардлагыг бол тавьж эхэлсэн. Ингээд энэ ажил бол ажил хэрэг болоод явж байгаа.

Тоосонцор үүсгэж байгаа бас нэг шалтгаан бол авто тээврийн хэрэгслээс ялгарч байгаа агаарын бохирдол үүсгэгч бодис байгаа юм. Энэ бол нөгөө чанар муутай шатахуун хэрэглэж байтай холбоотой. Дээрээс нь Улаанбаатар хотод байгаа 653 мянга орчим авто тээврийн хэрэгслийн 80-аас дээш хувь нь бол 10-аас дээш жилийн насжилттай байгаа. Тэгэхлээр мотор бол тэр хэрээр элэгдчихсэн байгаа учраас агаарт ялгарах хорт бодис нь бол бас ингээд агаарын бохирдлыг нэмж байгаа гэсэн. Энэ судалгааг бол хийж байгаа. Энэ дээр бид нар энэ жилээс эхлээд авто тээврийн оношилгооны төвүүдэд нэмэлт шаардлагуудыг, стандарт дээр нэмэлт шаардлага тавих асуудлыг бол зохицуулж явж байгаа. Бас нөлөөлж байгаа хүчин зүйл өнгөрсөн жил бол эд өвлийн нэг, хоёр сард бол байгаль цаг уурын хувьд бол нэлээн дулаан байсан.

Олон жилийн дунджаас 3-6 градусын дулаан байсан учраас агаарын хөдөлгөөн, урсгал хөдөлгөөн бол харьцангуй бага байсан. Энэ нь бол нөгөө Сибирийн нам даралтын орны агаарын хүчин зүйл нөлөөлсөн. Тийм учраас Улаанбаатар хот дахь агаар бол ерөнхийдөө тогтмолжсон хэмжээнд байсан учраас агаарын солилцоо бага байсан учраас бас агаарын бохирдол түргэн сарних. Энэ явдалд бол бас сөрөг нөлөөлсөн. Ийм үзэгдлүүд бол гарсан. Тэгээд Орчны бохирдлыг бууруулах үндэсний хорооноос энэ агаарын Улаанбаатар хотын агаарын чанарыг сайжруулах чиглэлээр энэ жилд төлөвлөгдсөн ажлуудаа бүгдийг нь хийхээр гээд зорьж байгаа, хариулт дууслаа.

**Х.Болорчулуун:** Саранчимэг гишүүн тодруулж асууя.

**Б.Саранчимэг:** Тэгэхээр 9.2.2 дээр хог хаягдлыг ангилах, цуглуулах, тээвэрлэх үйлчилгээнд технологийн шинэчлэл хийж бохирдол бага ялгаруулах хог хаягдалгүй хэрэглээг дэмжих тогтолцоотой болгоно гээд энэ бол 100 хувийн биелэлттэй байна. Тэгэхээр ямар шинэчлэл хийгдсэн юм бэ? Өнөөдөр энэ их гарч байгаа хогийг устгах, булшлах ямар техник технологийг ашиглаж байгаа вэ? Энэ дээр нэг тодорхой хариулт өгөөч. Тэгээд тэр иргэдийн бас энэ орчингоо сайжруулах, хогоо хаяхгүй байх тал дээр ямар арга хэмжээ авч байгаа вэ гэсэн нэг асуултдаа дахиад нэг хариулаад, хариултаа авмаар байна.

Нөгөө талаар тэр Ус бохирдуулсны төлбөрийн тухай хуулийг бол би үргэлж хэрэгжилтийг нь шаардаж байгаа. Тэгээд энийг бол яг усны байгууллагын газар өөрсдөө гардаад хариуцаад ажиллах ёстой байсан ч гэсэн өдий болтол ингээд хэрэгжих боломжгүй гэчихсэн сууж байгаа нь харамсалтай байна. Тэгэхээр дараагийнхаа энэ мэдээлэл хийхдээ маш хариуцлагатай, үндэслэлтэй оруулж ирээрэй гэж хүсэж байна.

**Х.Болорчулуун:** Нэмж асуултад хариулъя Төрийн нарийн бичгийн дарга Баттулга 1 номер.

**Э.Баттулга:** Гишүүний асуусан асуулттай холбоотойгоор би нэг ийм зүйлийг хэлэх гэж байна. Хог хаягдлын тухай хуулийн дагуу түрүүн хэлсэн нөгөө аймаг, нийслэл, сум, дүүргийн Засаг даргын эрхлэх асуудлын хүрээнд хамаарах яг менежмент нь хамаарч байгаа. Байгаль орчин, аялал жуулчлалын яамнаас бол Хог хаягдлын тухай хууль батлагдсантай холбоотойгоор үүнийг дагаж гарах 10 дүрэм, журам, стандартыг бол баталсан, батлаад хэрэгжүүлж байгаа учраас энэ асуудлуудаа 100 хувь гэж тайлагнасан байна.

Сонгинохайрхан дүүргийн тухайд энэ хог хаягдлын менежмент дээр гарч байгаа хамгийн дэвшилтэт зүйл гэх юм бол Улаанбаатар хотын захирагчийн ажлын албатай хамтраад бид энэ хог хаягдлаас эрчим хүч үйлдвэрлэх загвар төслийг хэрэгжүүлж байгаа. Сонгинохайрхан дүүргийн 32 дугаар хороонд энэ нь яах вэ гэхээр жилдээ 117 мянган тонн хог хаягдлыг шатаагаад, тэндээсээ эрчим хүч үйлдвэрлээд төвийн эрчим хүчний нэгдсэн сүлжээнд нийлүүлдэг ийм төсөл байгаа/...минут дуусав./

**Х.Болорчулуун:** Энэ асуултад хариул даа. Бат-Эрдэнэ, Бадмаанямбуугийн Бат-Эрдэнэ гишүүн асуулт асууя.

**Б.Бат-Эрдэнэ:** Би таван асуулт асуух гээд байгаа юм. Цаг амжих нь уу, үгүй юу. Нэгдүгээрт бол энэ Оюу Толгойтой холбоотой юм. Оюу толгой ордын үр ашгийг энэ Монголын талд хүртээхтэй холбоотой, олон жил бид нар ярьж, тэмцэж ирсэн. Тэгээд энэ удаагийн Их Хурал, Засгийн газар, Ерөнхийлөгч нэг байр суурин дээр байж, олон түмний дэмжлэг шахалтаар ингээд нааштай өөрчлөлт орсон. 2.3 тэрбум, 34 хувьд ноогдох үүсгэн өрийг хүчингүй болгосон. Ирээдүйд бий болж болох 22 тэрбум долларын өрийг сэргийлж чадсан гээд. Тэгэхээр энэ засаглалыг сайжруулахтай холбоотой баялгийн эзний хувьд Монголын талаас тавих хяналттай холбоотой ямар ажил хэрэгжүүлж байна? Энэ хүрээнд тодорхой хэлэх юм бол энэ Оюу Толгойн уурхайгаас гарч байгаа энэ түүхий эд, бүтээгдэхүүнийг борлуулалтад хэр хяналт тавьж байна. Энэ борлуулалтыг ямар үнээр борлуулж байна? Энэ бирж, зах зээлийн үнээр борлуулж байна уу, Аль эсвэл өөрийн хамаарал бүхий компаниараа дамжуулж зах зээлийн үнээс хямд үнээр зараад дундаас нь ашиг завшдаг ийм маягаар явж байна уу? Энэ дээр бол Их Хурал онцгой анхаарал тавих ёстой. Хуулийн хэрэгжилтэд хяналт тавих Улсын Их Хурлын гишүүний бүрэн эрхийнхээ хүрээнд Ерөнхий сайдад асуулга тавина гэж ингэж бодож байгаа. Энэ талаар Сангийн сайд нэг хариулаач.

Хоёрдугаар асуулт бол эрүүл мэндээ хамгаалж, эдийн засгаа сэргээх 10 их наяд төгрөгийн энэ хөтөлбөрийг хэрэгжүүлж байгаа энэ хөтөлбөрийг хэрэгжүүлэхдээ санхүүжилтийг аль банкаар, ямар шалгуур, баталгаа барьцаатай олгож байна? Өнөөдөр Хөгжлийн банкны хулгай, луйвартай холбоотой асуудлыг ярьж байна. 3.2 их наяд төгрөгийн зээл олгоод, ингээд үүнээс 1.8 их наяд чанаргүй муу зээл болоод хувирчихсан. Энд төр, ард түмэнд учруулсан хохирлыг барагдуулах талаар ид ярьж, ажиллаж байгаа. Тийм учраас энийг онцгой анхаарахгүй бол яг энэ хөгжлийн банкны араас орчих байх гэсэн нэг ийм асуулт байна.

Дараагийн нэг юм бол энэ хөв цөөрөм байгуулахтай холбоотой, бэлчээрийн болон ундны усан хангамжийг сайжруулахтай холбоотой ямар хөтөлбөр хийж байна? Энэ тайлангаас үзэх юм бол Увс аймгийн Хяргас суманд 50 мянган метр кубын нэг хөв цөөрөм байгуулсан. Баянзүрх дүүргийн Хөлийн голд зураг төсөв, ажлын даалгавар боловсруулж батлуулсан. Энэ хоёр ажлаас өөр зүйл бол харагдахгүй байна Мягмар дарга аа. Нөгөө Өмнөдэлгэр сумын Мөрөнгийн гол, Хангалын гол дээр хийгдээд ингээд дутуу хаяад явчихсан нөгөө компаниа та юу болсон бэ? Бид хоёр яриад бараг 5 жил болох гэж байна шүү. Энэ хөөн хэлэлцэх хугацаагаар энийг ингээд замруулаад алга болгох гэж байна уу? Энэтэй холбоотой нэг юм хэлээч. Дараагийн нэг юм бол Ерөнхийлөгчийн санаачилсан энэ тэрбум мод хөтөлбөрийн хүрээнд ямар бодитой ажлууд хийгдэж байна. Энэ дээр хэлэх үү? Энэ тайлангаас үзэх юм бол ойг нөхөн сэргээхтэй холбоотойгоор нийт талбайн хэмжээг 15.3 мянган-аар нэмэгдүүлсэн. Ойгоор бүрхэгдсэн талбайг 59.2 мянга-аар нэмэгдүүлсэн гэсэн ийм л тайлан байна. Өөр юм энэ дээр харагдахгүй байна гэж.

Дараагийнх нь нэг зүйл бол энэ сүү, сүүний ферм байгуулах хөтөлбөртэй холбоотой энд орсон байна.Тэгэхээр энэ ажлыг иж бүрнээр нь хууль, эрх зүйн зохицуулалтын хувьд бусад талаар нь иж бүрнээр нь энд анхаарах талаар ямар арга хэмжээ авч байна? Энэ тайлангаас үзэх юм бол Беларусаас авах энэ сайн үйлдвэрийн үнээ авах энэ асуудал шийдэгдээгүй учраас ингээд гацчихсан байдалтай байна. Энэ газрынх нь асуудлыг яах юм бэ? Энэ Газрын тухай хуулиар чинь бүгдийг нь /...минут дуусав./

**Х.Болорчулуун:** Асуултад хариулъя. Эхлээд тэр Оюу Толгойн талаар асуусан. Оюу Толгойн борлуулалтын талаар Оюу Толгой компани Рио Тинто бол зээл авна гээд байсан. Зээлийг бол дахиж өгүүлэх боломжгүй гэсэн. Гэтэл харин борлуулалтыг урьдчилгаа төлбөр аваад хийж явж байгаа гэж байгаа. Тэгэхдээ сураг чимээ сонсох нь бол охин компанидаа дамжуулж борлуулж байгаа. Тэгэхээр олон улсын жишгээр энэ дагуу борлуулалтыг үнэ Эрдэнэттэй адилхан борлуулалт хийж байна уу? Эс үгүй бол охин компаниараа дамжуулаад бага үнээр борлуулж байна уу? Энэ талаар асуулаа шүү дээ.

Энэ Эдийн засгийн хөгжлийн яамныхан хариулах уу? Энэ Сангийн сайд гарчихсан байна. Дэд сайд Наранцогт хариулах уу? Төрийн нарийн хариулах юм уу? Сангийн сайд бол найман байнгын хороо өнөөдөр хуралдана. Тэгээд дараачийн Байнгын хороон дээрээ бас тайлан, мэдээллээ тавихаар чөлөө аваад явсан байгаа. 4 номер Төрийн нарийн хариулъя.

**Х.Батжаргал:** Бат-Эрдэнэ гишүүний асуусан асуултад холбогдох хариултыг өгье. Оюу Толгой компани бол өөрөө зах зээл дээр олон улсын хөрөнгийн бирж дээр нээлттэй хувьцаагаа арилждаг нээлттэй компани. Тайлан, мэдээлэл, борлуулалтын үнийн бүхий л мэдээлэл бол олон нийтэд бол ил байдаг. Тэгэхээр зэрэг үндсэндээ бол таны асуултад хариулахад бол бүтээгдэхүүнээ бол эдийн засаг, зах зээлийн тухайн зах зээлийн үнээр бол арилжиж зардаг. 10 их наядын хөтөлбөртэй холбогдолтой зарим нэгэн болгоомжилсон асуулт та бас хэлж байна. 10 их наядын хөтөлбөр өөрөө бол 21 оны энэ эдийн засгийн бас сорилттой хүнд үед бол бас, ялангуяа худалдаа болоод үйлчилгээний салбар дээр бол ажлын байраа хадгалж үлдэхэд бол аж ахуйн нэгжүүдэд бол маш их голлох үүрэг гүйцэтгэсэн.

Тэр үр дүн нь ч гэсэн энэ 21 оны сүүлийн тайлан дээр бол маш тодорхой харагдаж байгаа. Яагаад гэвэл шинээр ажлын байр бий болгоно гэхээсээ илүүтэйгээр өмнө нь ажиллаж байгаа ажлын байраа бизнесээ дэмжих, жижиг дунд аж ахуйн нэгжүүдийн ажлын байрыг хадгалах голлон чиглэсэн учраас бол зорилтот үр дүндээ бол 10 их наядын хөтөлбөр бол 21 оны түвшинд бол хүрсэн гэж дүгнэж байгаа.

**Х.Болорчулуун:** 5 номер Мэндсайхан сайд нэмж хариулъя.

**З.Мэндсайхан:** Бат-Эрдэнэ гишүүдийн асуултад хариулъя. Энэ 10 их наядын хөтөлбөр, таны болгоомжилж байгаа болгоомжлол дээр тодруулга болгоод хэлэхэд Засгийн газар ямар нэгэн эх үүсвэрийг гаргаагүй. Өнгөрсөн жил арилжааны, Монгол банк дээр КОВИД цар талхлаас болоод царцчихсан 8 орчим их наяд төгрөг төвлөрчихсөн байсан иргэдийн хадгаламж. Эдгээрийг арилжааны банкнуудад идэвхжүүлэх буюу нийт тухайн үеийн арилжааны банкны дундаж ханш 10.7-той байсан юм. Энэ ханшийн, зээлийн хүүгийн 7.5-ийг нь Засгийн газар төсвөөс олгох, арилжааны банк цаашаа өөрийн эх үүсвэрээр 3 хувийн хүүтэй зээл гаргах энэ зарчмаар явсан. Тэгэхээр аж ахуйн нэгж, иргэд бол энэ зээлд хамрагдаад явахдаа ямар нэгэн төрийн оролцоогүйгээр зөвхөн цэвэр бизнесийн зарчмаараа санхүүгийн байгууллага зээлээ олгосон, зээлийнхээ шалгуур үзүүлэлтээр. Өгсөн зээлийнх нь дүнгээр зээлийн хүүгийн зөрүүг аж ахуйн нэгж, иргэдэд дэмжлэг болгох замаар Засгийн газар өгөөд явсан байгаа. Би нэг мөсөн хариулчихъя гэж бодож байна.

Сүү, сүүн бүтээгдэхүүний асуудал дээр иж бүрэн асуудлаар нь шийдэх гэдэгтэй бол тантай санал нэг байна. Тэгэхдээ бид нарын хувьд бол ахиц гарч байгаа. Ямартай ч байсан бид нар өнгөрсөн оны хувьд харахад бол тэжээлийн таримлаа хоёр дахин илүү энэ 320 орчим мянган тонныг тариалчхаад. Ингээд бид нар эрчимжсэн мал аж ахуйг хөгжүүлэх чиглэл дээр буюу уур амьсгалын өөрчлөлт дээр авах арга хэмжээний хувьд бол малчид маань бас харьцангуй энэ тэжээлийн таримал руугаа илүү түлхүү энэ тариалах эдийн засгийн ач холбогдолтой байгаа гэдгээ ингээд ойлгосон.

Нөгөө талдаа бол бид нар тэр Беларусын эрчимжсэн мал аж ахуй дээр Беларусын хөнгөлөлттэй зээлийн хүрээнд 9000 үхэр оруулж ирье гэдэг асуудлыг нэлээн ахицтай явж байгаа. Энэ асуудал ойрын хугацаанд шийдэгдэнэ. Мөн түүнчлэн энэ жилийн төсөв дээр бид нар 2 орчим тэрбум төгрөгийг малын удмын сан дээр тавьсан байгаа. Энэ нь юу вэ гэхээр зэрэг яг энэ сүү буюу махны чиглэлийн эрчимжсэн мал аж ахуйг дэмжих, цөм сүргийг бий болгох чиглэлээр зохиомол хээлтүүлгийн үйл ажиллагаа, удмын сангийн үйл ажиллагааг өргөжүүлэх, цаашдаа бие даалгах чиглэлээр их 2 тэрбум төгрөгийг төсөвлөөд явж байна.

**Х.Болорчулуун:** Бат-Эрдэнэ гишүүн Жавхлан сайдаас асуусан байгаа. Оюу Толгойн бүтээгдэхүүний борлуулалт дээр хяналт хэрхэн тавьж байна вэ? Зах зээлийн үнээр борлуулж чадаж байна уу? Энэ урьдчилгаа төлбөр хэлбэрээр охин компаниар дамжуулж зарж байгаа, зарахаар болсон. Тэгээд энэ тал дээр бас хариулаая гэсэн асуултыг тавьсан байгаа. Жавхлан сайд хариулъя.

**Б.Жавхлан:** Бат-Эрдэнэ гишүүний асуултад хариулъя. Бид сангийн яамнаас хэрвээ асууж байгаа бол бид татвараараа л, татварын шалгалтаараа л энэ дээр хяналт тавина шүү дээ, тийм ээ. Мөн тэр гааль дээрх мэдээнүүдээ ингэж авч ингэж харж хянадаг ийм байгаа юм. Би энэ дээр үндэслэж мэдээ өгье.

Бид 2015-18 оны татварын шалгалтаар 630 тэрбум төгрөгийн акт тавьсан нь Лондоны арбитрын шүүх дээр байгаа. Энэ актад үнэ шилжилтийн шалгалтыг Эдийн засгийн хамтын ажиллагаа, хөгжлийн байгууллагын стандарт жишгээр хийж тавьсан. Нийт 7.4 их наяд төгрөгийн зөрчил илрүүлсэн. 2020 оны актаар.

Ингэе тэгэх үү Болорчулуун гишүүн ээ нэг асуулт дээр би дахиад хариулъя. Гаалиас мэдээллүүд аваад байхъя. Дөнгөж сая, хоёр байнгын хороон дотор гүйгээд зөрчлөө уучлаарай.

**Х.Болорчулуун:** Дараа нь хариулъя гээд гишүүнд бас бичгээр ч хариулт явуулж болно шүү дээ. Ер нь тэгээд энэ охин компаниар дамжуулж борлуулж байгаа, бага үнээр борлуулаад байгаа юм биш биз дээ? Эрдэнэтэй адилхан борлуулж чадаж байна уу, олон улсын жишгээр болгож чадаж байна уу гэдгийг.

**Б.Жавхлан:** Тэгье. Ойлголоо. Бид нар бүр тухайлан тэн дээр энэ шалгалт мэдээлэл өгье, аваад хүргүүлье.

**Х.Болорчулуун:** Мягмар дарга, Усны газрын дарга хариулъя. Тэр ус, тэр хөв цөөрмийн талаар.

**Э.Баттулга:** Баттулга Төрийн нарийн бичгийн дарга. Гишүүний асуусан хөв цөөрөмтэй холбоотой асуудал дээр хариулт өгье. Монгол Улсын хэмжээнд одоогийн байдлаар 238 хөв цөөрөм буюу гадарга ус хуримтлуулах ийм байгууламж бол байгаа. Ойрын зургаан жилийн хугацаанд Байгаль орчин, аялал жуулчлалын яам, Хүнс, хөдөө аж ахуй, хөнгөн үйлдвэрийн яамтай хамтран Монгол орны хөдөөгийн иргэдийн уур амьсгалын өөрчлөлтөд дасан зохицох энэ чадавхыг бэхжүүлэх төсөл эхэлж байгаа. Энэ төслийн хүрээнд бид 88 булаг шанд, 18 хөв цөөрмийг шинээр байгуулж, 285 худгийг бол нэмж хийхээр ийм төлөвлөлт хийгдсэн байгаа. Байгалийн нөөц ашигласны төлбөрийн тухай хуульд заасны дагуу усны нөөц ашигласны төлбөрөөс орсон орлогыг бол орон нутагтаа бас хөв цөөрөм байгуулах боломжит газруудад нь хөрөнгө оруулалт хийгээд ингээд орон нутгийн түвшинд төлөвлөлт хийгээд явж байгаа.

“Тэрбум мод” хөтөлбөртэй холбогдуулаад хэрэгжүүлэх ажлын товчхон мэдээлэл өгөхөд бол манай орны ойн сангийн хэмжээ бол одоогийн байдлаар яг 7.9 хувийг эзэлж байгаа, газар нутгийн хэмжээний. Тэгээд бид бол энэ “Тэрбум мод” хөтөлбөрийг хэрэгжүүлээд нийтдээ 1.3 тэрбум модыг төр, хувийн хэвшлийн хамтын ажиллагаагаар, иргэдийн оролцоотойгоор тарьж ургууллаа гэж бодоход бол 0.4 хувиар нэмэгдэх ийм боломжит нөхцөл байгаа юм байна лээ. Нийтдээ бол одоогийн байдлаар манайтай гэрээ байгуулаад үүрэг амлалт аваад боловсон хүчин юмнуудынхаа тооцоог гаргачихсан бол 608 сая модны төлөвлөлт гараад явж байна.

Бид бол энэ “Тэрбум мод” үндэсний хөдөлгөөний хүрээнд бол зөвхөн мод тарих биш одоо байгаа ойгоо хамгаалах, хортон тэмцлийн ажлыг эрчимжүүлэх, унанги модыг эргэлтэд оруулах, ой цэвэрлэгээ үндэсний хөтөлбөрийн ажлыг бол улам эрчимжүүлэх энэ ажлуудыг бол давхар хийгээд явах юм. Тийм учраас бол халз зурвас гаргах, төмрөөс сэргийлэх хортон тэмцлийн ажил бүгдээрээ явна. Ойн анги байгуулах, шинээр шаардлагатай газруудад нь нэмж байгуулах гэх мэтчилэн асуудлууд байгаа. Энэ долоо хоногийн даваа гарагт бол Засгийн газраас Ойн тухай хуульд нэмэлт өөрчлөлт оруулах тухай асуудлыг хуулийн төслийг өргөн барьсан байгаа.

**Х.Болорчулуун:** Баярлалаа. Мягмар дарга асуултад хариулъя. Нэг номер.

**Ш.Мягмар:** Бат-Эрдэнэгишүүний асуултад хариулъя. Хөвд цөөрөм байгуулах талаар бол яах вэ тэр таны хэлж байгаа Увсын Хяргас сумын Билүүгийн гол дээр 2 сая метр кубийн багтаамжтай усан сан байгуулсан байгаа. Хөлийн гол дээр гурван байршил зураг хийсэн. Нэгийг нь нийслэлийн хөрөнгөөр хийгээд 500 мянган метр кубын багтаарай усан сан байгуулсан. Таны хэлж байгаа энэ Өмнөдэлгэр суманд байгаа Мөрөнгийн гол, Хангалын голын хөв байгуулах Volmet water компаниас албан шаардлага хүргүүлсэн, уулзсан. Тухайн компани Дорнод аймгийн Баяндун сумд, Улзын гол дээр ажил хийж байгаа бүх техник хэрэгсэл нь тэнд байгаа. Өнгөрсөн жил КОВИД-ын улмаас буцахдаа хийнэ гэсэн. Ингээд энэ жил энэ ажлаа хийж дуусгана гэж амласан байгаа гэдгийг хэлье, нэгд.

Хоёрдугаарт бас түрүүн Саранчимэг гишүүн буруу ойлгочих боллоо гэж тайлбар хэлчихье. Оюу Толгойн тухайд л нөгөө хөрөнгө оруулалтын гэрээнээс биш нэмж гарсан төлбөрийг төлөхгүй гэсэн болохоос биш ус бохирдуулсны төлбөрийг бол төлж байгаа. Энэ төлбөрийг тухайн ус бохирдуулсны төлбөрийн тухай хууль, түүнтэй нийцүүлэн гарсан Засгийн газрын нэг тогтоол, Байгаль орчны сайд, Эрүүл мэндийн сайд, Сангийн сайд, Барилгын сайдын хамтарсан дүрэм журам, Байгаль орчны сайдын баталсан таван журам хэрэгжиж байгаа.

Өнөөдрийн байдлаар нийтдээ 787.5 сая төгрөг ус бохирдуулсны төлбөрт төвлөрсөн байгаа гэж бас энд нэмж хэлье.

**Х.Болорчулуун:** Бат-Эрдэнэ гишүүнд нэг минут, нэмж асууя.

**Б.Бат-Эрдэнэ:** Баярлалаа. Тэгэхээр Оюу Толгойн ордод Монголын талын эрх ашгийг хангуулах тухай Улсын Их Хурлын удаа дараагийн тогтоол, шийдвэрүүд гарсан. Энэ хүрээндээ миний түрүүний хэлдэг Монголын талд үүссэн 34 хувийн эзэмшилтэй холбоотой үүссэн 2.3 тэрбум долларыг хүчингүй болгох ажил бол энэ хүрээнд хийж байгаа л эхний алхам. Дараагийнх нь шат дараатай ажлуудыг хийх ёстой. Энэ хүрээнд тухайлах юм бол энэ хөрөнгө оруулагч энэ Рио Тинто компанийн нөхөдтэй тохирсноор энэ засаглалыг сайжруулах хүрээнд аудит хийнэ гэж байгаа юм. Иж бүрэн аудит хийнэ ээ. Монголын талын санал болгосон компаниар хийлгэе гэдэг энэ тохиролцоо байгаа. Энэ ажил ямар шатанд хийгдэж байна? Эхний ээлжид энэ чинь бүхэл бүтэн нэг тусгаар тогтносон улс байна даа. Өөрийнхөө улсын энэ аудитын газрыг яаралтай оруулах чиглэлээр ажил зохион байгуулж байна уу?

**Х.Болорчулуун:** Аудитынхан хариулъя, 7номер. 7-руу суучих. Үндэсний аудитын газрын гуравдугаар газрын захирал, тэргүүлэх аудитор Энхболд

**Д.Энхболд:** Үндэсний аудитын газраас 2020 оны сүүлээр Оюу Толгой компани дээр аудит орчихсон байгаа. Энэ дээр бол гурван чиглэлээр аудитын үйл ажиллагаа явагдаж байгаа. Оюу Толгой төсөлд оруулсан хөрөнгө оруулалт, санхүүжилтийн үр дүн, дээрээс нь гэрээний хэрэгжилтийн асуудал мөн геотехник, геологийн чиглэлээр ийм гурван чиглэлийн аудит орчихсон явж байгаа.

Энэ ондоо багтаагаад энэ аудитын үр дүнг Улсын Их Хуралд танилцуулахаар төлөвлөгөөтэй ажиллаж байна.

**Х.Болорчулуун:** Байгаль орчин, аялал жуулчлалын сайд Бат-Эрдэнэ сайд орж ирсэн байна. Дараачийн байнгын хороогоор усны төлбөр, ус бохирдуулсны төлбөрийн талаар сайдын мэдээлэл, Усны газрын тайлан сонсохоор чиглэл өгсөн байгаа шүү гэдгийг бас хэлье. Дамдинням гишүүн. Гонгорын Дамдинням асуулт асууя.

**Г.Дамдинням:** Монгол Улсыг хөгжүүлэх үндсэн чиглэлийн өнгөрсөн оны хэрэгжилтийн тайлан бид нар хэлэлцэж байна. Энэ үндсэн чиглэл дээр бид нар ярьж байгаад үндсэндээ 2020 онд сонгуульд нэр дэвшихдээ дотоодын төмс, хүнсний ногоогоор бүрэн хангадаг болно гэсэн зорилго тавиад, тэгээд үндсэн чиглэлд суугаад ингээд явж байгаа. Энэ ямар чухал зорилго, ямар чухал амлалт заавал хэрэгжих ёстойг энэ дэлхийн эдийн засгийн байдал, одоогийн энэ эвгүй нөхцөл байдал, хил хаагдчихсан байгаа үед бол бүгдээрээ харж арьсан дээрээ мэдэрч байгаа байх. Тэгээд бодит байдал дээр энэ Засгийн газар энэ ногоочдоо дэмжихгүй байна.

Өнгөрсөн жил Орхон суманд бол их томоохон хэмжээний үер болсон. Нийтдээ 120 гаруй аж ахуйн нэгж, 300 нэгж, иргэдийн 320 гаруй га талбай үерт автаад 800 орчим сая төгрөгийн хохирол гараад, тэгээд Гамшгийн тухай хуулиар нь нөгөө муу ногоочид чинь Засаг дарга нартайгаа нийлээд, аймаг орон нутгийн удирдлагатайгаа нийлээд хэмжүүлээд нийтдээ 588 үндсэндээ 600 сая төгрөгийн бодит нөхөн төлбөр гарчээ. Гамшгийн тухай хуулийн 20.4-өөр энийг ойлгуулаач ээ гэдэг хүсэлтийг тавиад. Би бас энэ Байнгын хороон дээр ярьсаар байгаад энэ 2022 оны нэгдүгээр сар, өөрөөр хэлбэл ингээд хоёр, гурван сарын өмнө гэсэн үг. Хаврын тариалалтаас өмнө заавал энийг шийдэж өгөөрэй гэдэг Байнгын хорооны энэ тогтоол гарсан. Байнгын хорооны тогтоолын хэрэгжилт одоогоор байхгүй байна. Шадар сайдаас асуусан Онцгой байдлын асуудал учраас Шадар сайд бол Хүнс, хөдөө аж ахуйн яам хариу өгөхгүй байна гэсэн ийм байдал хэлж байгаа юм. Тайлбар өгч байгаа юм.

Банкны зээлтэй байсан хэдэн ногоочид дотоодын хэрэгцээний үндсэндээ 20 гаруй хувийг хангадаг л сум шүү дээ. Манай Орхон сум. Энэ асуудал бол Төв аймагт бас болдог, Жаргалант суманд болдог. Тэгээд энэ дээр энэ ногоочдынхоо энэ хаврын тариалалт эхлэх гээд байдаг. Энэ нөхөн төлбөрийг нь хэзээ шийдэж өгөх юм бэ? Танай Засгийн газар дээрээ бие бие рүүгээ шидээд байлгүй яриад нэг шийдээд өгчхөөч дээ 600 сая төгрөг. Онцгой байдлын хуулиараа өгөх ёстой юм байна лээ шүү дээ. Дараачийн асуулт байна, энийг хэзээ шийдэж өгөх юм гэдэг асуудал.

Дараачийн асуултад бол Монгол Улсын Ерөнхий сайд Орхон суманд ажилласан гурван зүйл амласан. Өнгөрсөн жил ажилласан. Өвлийн хүлэмжтэй болгож өгнө, 2000 тонны багтаамжтай зоорьтой болгож өгнө, техник дундын баазтай болгож өгнө гэсэн гурван том амлалтыг өгсөн. Хөдөө аж ахуйн сайд цуг явж байсан. Тэгээд эндээс техник дундын баазын эхний ээлжийн 10 трактор бол бид нар авчихсан байж байгаа тээ? Явж байгаа.

Өвлийн хүлэмжтэй болох тухай тэгээд бас энэ зорилттой болгох тухай ажил ер нь хаана яваа вэ? Энэний хэрэгжилтийг Мэндсайхан сайд хэлээд өгөөрэй.

Байгаль орчны сайдаас асуулттай. Байгаль орчны сайдын энэ Үндсэн чиглэлийн хэрэгжилт дээр 6.4.7 дээр аймгийн төвүүдийн хог хаягдлын асуудлыг шийдэж, хог дахин боловсруулах үйлдвэрийг барьж байгуулна гэж заагдсан. 100 хувь биелсэн гэж. Дарханд бол биелээгүй. Дарханд хэзээ хийгдэх юм хог дахин боловсруулах үйлдвэр? Энийг бас хэлээч.

Дараа нь таныг томилогдсоны дараахан Дархан, Өвөрхангай, Дундговь зэрэг аймгуудад энэ агаарын чанарын станц баригдах ёстой. Төсөв нь хийгдсэн. Өмнөх сайд чинь янз янзын юм ярьсаар байгаад хийгээгүй. Энийг хэзээ хийх юм бэ? Энийг ажил болгоорой гэж хэлсэн. Энэ ямар шатандаа явж байна ?

Дараачийн асуудал бол энэ Шарын голын уурхайг түшиглэн хийх дунд хугацааны үндсэндээ Дархан хотын энэ агаарын бохирдлыг бууруулах чиглэлд онцгой ач холбогдолтой шахмал түлшний шинэ технологийн үйлдвэрийн ТЭЗҮ хийх ажил аль шатандаа явна гэсэн ийм гурван асуултад хариулт авъя.

**Х.Болорчулуун:** Дамдинням гишүүнхавар л энэ нөхөн төлбөрийн асуудлыг ярьж байсан ногоочдын. Үнэхээр даатгалын компаниуд бол газар тариаланг бол даатгадаггүй. Эрсдэлтэй гээд, харин тэр давшгүй хүчин зүйлийн улмаас ингээд ногоочид хохирсон. Энэ дээр бол хуулиараа бол бас нөхөн төлбөр олгох ийм боломжтой бас байдаг. Тийм хуулийн заалт байгаа. Тэгээд энэ асуудал дээр Хүнс, хөдөө аж ахуй, хөнгөн үйлдвэрийн сайд Мэндсайхан хариулъя, 5 номер.

**З.Мэндсайхан:** Дамдинням гишүүний асуултад хариулъя. Тэгэхээр өнгөрсөн жил нийтдээ 588.9 сая төгрөгийн хохирол учирлаа 319.3 га газарт тарьсан хүнсний ногоо үерт автлаа гэдэг ийм асуудал гаргасан. Энэ асуудал Гамшгийн тухай хуулиараа тэр журамдаа өөрчлөлт оруулах ёстой. Энийг бол Шадар сайдын зүгээс өөрчлөлт оруулах эрх нь байгаа. Яагаад гэхээр одоо олгож байгаа энэ Гамшгийн тухай хуулиараа газар тариаланд нөхөн олговор олгох эрх зүйн зохицуулалт нь бол байхгүй юм байна лээ. Журам дээр нь хийж өгөөгүй.

Ногоочдоо бол дэмжилгүй яах вэ. Өнгөрсөн жилийн хугацаанд, өнгөрсөн жил гэхэд Дархан, Сэлэнгэд гэхэд нийтдээ Засгийн газар хүнсний үрийн ногоог 80 хувь хөнгөлж өгсөн. Өнгөрсөн жил хүнсний ногооны тариалалтыг нэмэгдүүлэх чиглэл дээр. Ингээд Дарханд гэхэд 9.5 тонн ногоог 11 төрлийн хүнсний ногооны үрийг 22 сая, Сэлэнгэд28.8 гээд нийтдээ 50.8 сая төгрөгийн 22 тонн үрийг хөнгөлж өгсөн байгаа.

Хүлэмжийн хувьд Дархан дээр 17 ширхэг хүлэмж буюу 45900 метр квадрат, Сэлэнгэ дээр 40 ширхэг буюу 108 мянган метр квадрат гээд хашсан хүлэмжүүдийг нийлүүлсэн байгаа. Энэ жилийн хувьд бол хүнсний ногоочдыг дэмжих чиглэлээр Засгийн газар сая шийдвэр гаргасан. Хүнсний ногооны ил талбайн таримлын дотоодоос хангаж чадахгүй байгаа 6 төрөл дээр болон хүлэмжийн ногооны 4 төрөл дээр гээд энэ 4н төрлийн ногоон дээр намар хүнсний үйлдвэрлэлд тушаасан байдлаар нь стандартын шаардлага хангасан хүнс дээр урамшуулалтай болгож байгаа юм.

Энэ бол хүнсний ногоочид буюу нөгөө бид нарын дотоодоос хүнсний ногоогоо бүрэн хангана гэдэг энэ зорилтын хүрээнд тавьж байгаа. Хүнсний ногоог Засгийн газар урамшуулалтай олгож байгаа. Нөгөө талд энэ жилийн хаврын тариалалтын зээл дээр хүнсний ногоочдод тусгайлан 50 тэрбум төгрөгийн зээлийг гаргаж байгаа юм. Яагаад гэхээр нөгөө газар тариалангийн салбарт гээд зээл гаргачихдаг хүнсний ногоочдыг ихэвчлэн өрхийн аж ахуй байх. Тэгэхээр энэ маань банк дээр судлагдахгүй, үр тарианых нь нөгөө аж ахуйн нэгжүүд маань энэ зээл аваад яваад ингээд дунд нь хаягдаад байдаг байсан юм. Энэ асуудлыг тусад нь салгаад гаргаад өгч байгаа.

Ерөнхий сайдыг очих үед гурван асуудал ярьсан. Өвлийн хүлэмжийн асуудал дээр Засгийн газар сая шийдвэр гаргасан. Өвлийн хүлэмж өөрөө өртөг өндөртэй. Бид нарын хувьд бол бас төсөв мөнгөний хүндрэл байна. Гэхдээ Барилгын яамтайгаа хамтраад жишиг ТЭЗҮ-гээ бол хийчихсэн, хийгээд дуусаж байна. Одоо өвлийн хүлэмжийг бид нар ийм ТЭЗҮ-гээр ерөнхий жишиг техник эдийн засгийн үндэслэлтэй болъё, зурагтай болъё гэдэг асуудлаа хийгээд дууслаа.

Мөн Засгийн газрын сая гаргасан шийдвэр дээр өвлийн хүлэмжийн аж ахуй эрхэлдэг иргэдийн нөгөө тарифын хөнгөлөлтийг нь орой 22 цагаас өглөөний 6 цаг байсныг нь оройн 18 цагаас 6 цаг болгож өөрчлөөд хугацааг нь арван нэгэн сарын 5-аас таван сарын 1 байсныг нь арван сарын 15-аас дөрвөн сарын 1 болгож сунгаж өгсөн байгаа. Энэ бол бас хөдөлмөр эрхлэгчдийгээ дэмжиж байгаа хэлбэр гэж харж байгаа. Зоорь дээр бол бид нар зураг төсөв нь хийчихсэн. Польшийн хөнгөлөлттэй зээлийн хүрээнд энэ асуудал яригдаж байгаа. Өнгөрсөн жил хоёр удаа зарлаад, хоёр улсын Засгийн газрын хоорондын хэлэлцээр нь нөгөө талаасаа гүйцэтгэгч санхүүжүүлэгч талынхаа гүйцэтгэгч компани орох ёстой. Польшийн талаас хоёр удаа аж ахуйн нэгжүүд нь энэ сонгон шалгаруулалтын шаардлага хангаагүй. Ингээд бид нар зээлийн гэрээгээ сунгая гэдэг байдлаар хүсэлтээ хүргүүлчихсэн байгаа. Энийг энэ ойрын хугацаанд шийдвэрлэнэ гэсэн бодолтой байна. Энэ дээр бол Орхон дээр гэхэд 2000 тонн зоорь агуулах барина гэж байгаа юм.

Техник дундын төв дээр та бас хэллээ. 10 гаруй техник хэрэгсэл шилжүүлчихсэн байгаа. Нөгөө засварын төвийн тоног төхөөрөмж бол бэлэн байгаа. Дархан аймаг бол байраа бэлдсэн гэсэн. Тэгээд бид нар хоорондоо ажлын хэсэг гаргаад энэ асуудлуудаа цэгцлээд явах боломж нь байгаа.

**Х.Болорчулуун:** Бат-Эрдэнэ сайд хариулъя, 2 номер микрофон.

**Б.Бат-Эрдэнэ:** Дамдинням гишүүний асуултад хариулъя. 6.4.7 аймгийн төвүүдийн хог хаягдлын асуудлыг шийдэж, хог дахин боловсруулах үйлдвэрийг барьж явуулахтай холбоотой асуудал. Энэ дээр бол тэр 2019 онд Польш улсын Mеларугс гээд компанитай гэрээ байгуулаад зөвхөн Орхон аймгийн хэмжээнд нөгөө дэд бүтэц хийгдэх зураг төсөв нь хийгдчихсэн байдалтай байгаа юм байна лээ. Таны саяын хэлдэг аймгийн төвүүд дээр бүгдийг нь хангаж ажилласан гэдэг зүйл бол энэ дээр яг таны хэлсэнтэй адилхан харагдахгүй байгаа. Үнэлгээг 100 хувь гээд өгчихсөн байна. Юутай холбоотой, Орчны бохирдлыг бууруулахтай холбоотой асуудал дээр гэр хорооллын айл өрхийг стандартын шаардлага хангасан сайжруулсан түлшээр хангаж, сайжруулсан түлшний үйлдвэрлэлийг дэмжинэ. Түүхий нүүрсний хэрэглээг орлуулахтай холбоотой 8 тэрбумын төсвийг бол энэ жил тавьж өгсөн байгаа.

Тэгээд энэ дээр бол Дархан-Уул аймгийн Шарын гол суманд байгаа сайжруулсан шахмал түлшний үйлдвэрийн хүчин чадлыг өргөтгөх гээд. Энэ бол эрхийг бол бид нар аймаг руу нь шилжүүлж байгаа. Энэ жилийн хувьд бол бүх аймгууд дээр эрхийг нь өөрсөд рүү нь шилжүүл ээ. Яагаад гэхээр хариуцлагын хүрээнд Улаанбаатар хотод Орчны бохирдлыг бууруулах үндэсний хороон дээр, яаман дээр зарлачихаар эргээд аймгууд дээрээ очиход алдаа гараад байна. Аймгуудаас ирж байгаа гомдлууд нь ямар гомдол байгаа вэ гэхээр та нар сонгон шалгаруулалтаа зарлаад тэр сонгон шалгарсан аж ахуйн нэгжүүдтэй бид нар ч нэгдүгээрт ерөөсөө уулзахгүй байна, хоёрдугаарт хяналтаа тавьж чадахгүй байна. Гуравдугаарт юу нь мэдэгдэхгүй тоног төхөөрөмж нийлүүлээд байна. Тэгэхээр энэ дээр бол бид нар Дархан-Уул аймагт очиж ажиллахад аймгийн Засаг даргаас бол эрхийг нь шилжүүлж өгөөч гэдэг ийм хүсэлт тавьсан. Үүнийх нь дагуу бол бид нар эрхийг 100 хувь аймаг руу нь бүгдийг нь шилжүүлээд өгчихсөн байгаа.

Хоёрдугаарт бол тэр хот суурин газарт агаарын бохирдлыг хянах, суурин автомат харуулын тоог нэмэгдүүлж, тасралтгүй ажиллагааг хангахтай холбоотой дөрвөн тэрбум төгрөгийн асуудал байгаа. Энэ дээр бол бид нар сонгон шалгаруулалт нь зарлагдсан. Маргааш тендерийн нээлт явагдаж байгаа. Баярлалаа.

**Х.Болорчулуун:** Дамдинням гишүүн нэмж тодруулж асууя.

**Г.Дамдинням:** Мэндсайхан сайд аа, та хэд маань засгийг төлөөлөөд энэ Их Хурлын өмнө ажлаа хийгээд явж байгаа хүмүүс. Тэгээд энэ Байнгын хорооны тогтоолын хэрэгжилт л асуугаад байгаа юм шүү дээ. Би тэгээд Шадар сайдад эрх мэдэл нь байгаа гээд та нар бие бие рүүгээ бас pass-лаад баймааргүй байна. Тэгэхээр яаралтай энэ дээр та арга хэмжээ аваад энэ тариалалт эхлэхээс өмнө шийдвэр гаргаж өгөөч ээ гэж хүсье. Энэ дээр та бас нэг хэлчхээрэй тээ.

Хоёрдугаарт энэ Засгийн газрын үндсэн чиглэлийн энэ үнэлгээ тавьж байгаа хүмүүс ямар учиртай юм бэ дээ. Сая энэ Байгаль орчны сайд хэллээ шүү дээ, 100 гээд оруулчхаж, уг нь энэ чинь 100 биш л дээ гэсэн утгаар хэлээд байх юм. Энэ үнэлгээгээ та нар хараач Эдийн засгийн хөгжлийн яамныхан. Ганцхан аймагт л зориулсан юм хийчихсэн байна шүү дээ та нар. Дарханд хийгээрэй хөөе, Монгол Улсын хоёр дахь том аймаг шүү дээ Бат эрдэнэ сайд аа. Угаасаа та нар энэ мөрийн хөтөлбөр дээр чинь байгаа. Энэ дээр мэдээлэл өгөөрэй дараа нь за юу, баярлалаа.

**Х.Болорчулуун:** Ганболд гишүүн. Мэндсайхан сайд нөхөн төлбөрийн асуудлаар нэмээд хариулчих.

**З.Мэндсайхан:** Дамдинням гишүүн ээ энэ нь нөгөө гамшгийн хор уршгийг арилгах үйл ажиллагаанд зарцуулсан зардлыг тухайн этгээдэд нөхөн олгох, дэмжлэг олгох журмыг Засгийн газар батална гэж байгаа учраас би энийг өөрөө хөөцөлдөөд Шадар сайд дээр энэ журамд өөрчлөлт оруулах асуудлыг хөндье. Таны саналыг уламжилъя .

**Х.Болорчулуун:** Ганболд гишүүн асууя.

**Г.Ганболд:** Манай яамдынхан бол өнгөрсөн оныхоо ажилд бол их л сэтгэл хангалуун байгаа юм байна. Ер нь үнэлгээ ч их өндөр байгаа юм байна. Аялал жуулчлалын салбарт гаднаас нэг сая жуулчин авна гэсэн 21 оны гүйцэтгэл нь 100 хувь л гэнэ. Аймгуудын хогны асуудлыг шийдсэн 100 хувь л гэнэ. Нөхөн сэргээлтийн асуудал 100 хувь. Улаанбаатар хотын агаарын бохирдол 100 хувь гээд л бүгд дээр нь л 100, тэгээд ер нь бол бодит байдал дээр бид нар үнэлгээг бол зүгээр нийгмийн салбар дээр бол тийм хурал зөвлөгөөн хийсэн гээд 100-аар тавьчихаж болно л доо.

Хүний яг гарт баригдаж, нүдэнд харагдах юман дээр бол ийм үнэлгээ бол өөрөө бол нэг их онц биш. Жишээлэх юм бол өнгөрсөн жил аялал жуулчлалын салбарт хэчнээн жуулчин ирсэн юм? Би ард нь бичсэн юмыг харахад өнгөрсөн жил нэг ч уулчин ирээгүй. Нэг ч аялал жуулчлалын event арга хэмжээ хийгээгүй. Нэг ч энэ аялал жуулчлалыг хөгжүүлэх чиглэлээр хуулийн төсөл орж ирээгүй, тэгээд 100 хувь гэчихээр чинь энэ салбарынхан чинь энийг харвал юу гэж ойлгох вэ? Агаарын бохирдлын асуудал байна, мөн л адилхан. 20 онтой харьцуулаад бид нар чинь тавин хувь бууруулна гэж 80 хувь бууруулна гэж зорилт тавьсан шүү дээ. Гэтэл өнгөрсөн жил агаарын бохирдол Улаанбаатар хотод ямар байсан тэгээд энийг ард түмэн ингээд 100 гээд байж байх юм бол ямар байх вэ энэ дээр яг сайд ямар байр суурьтай байгаа юм?

Ер нь бол агаарын бохирдол дээр үндэсний хороо бол сайн ажиллаж байгаа. Би бол үндэсний хорооны хувьд бол бас хөрөнгө мөнгөө яг зөв зүйл рүү нь зараад. Харин энэ зарцуулсан хөрөнгө дээрээ энэ Улаанбаатар хот ч юм уу, тэр сайжруулсан түлшний үйлдвэр, эрчим хүчний яамнууд нь хэр ажиллаж байгаа дээр би бас жаахан хяналт тавьж ажиллах ёстой гэж ингэж боддог юм. Тэгээд нөгөө талаасаа бол зөвхөн Улаанбаатар хот биш энэ орон нутгууд руу чиглэсэн энэ хөрөнгө оруулалттай энэ 2022 онд дээр хэр төлөвлөж байгаа вэ? Орон нутгийн аймгийн төвүүд чинь ер нь Улаанбаатар хотоос агаарын бохирдол илүү болчхоод байгаа. Тэгээд энэ чиглэл рүү зөвхөн Улаанбаатар хот гээд байлгүй хөдөө орон нутаг руу жаахан хөрөнгө мөнгө түлхүү тавих тал дээр сайд бас хэр анхаарч ажиллаж байгаа вэ гэдгийг бас асуух гээд байгаа юм.

Нөгөө талаар энэ төрийн энэ “Тавантолгой түлш” компани бол дангаараа энэ Улаанбаатар хотын түлшний асуудлыг агаарын бохирдлыг авч явахад бол боломж их багатай байна. Хувийн хэвшлийг дэмжих тал дээр хувийн хэвшил рүү энэ хөрөнгө, хөрөнгөөсөө тодорхой хэмжээг чиглүүлэх тал дээр энэ 22 оны төлөвлөгөөнд Орчны бохирдлын үндэсний хорооны хөрөнгөөс зарцуулахаар төлөвлөж байгаа хөрөнгө байгаа юу гэдгийг би асуух гээд байгаа юм.

Нөхөн сэргээлтийн асуудал 100 хувь гэж байна. Энэ үгүй ээ, Өвөрхангай аймаг жишээлэх юм бол энэ эвдэгдсэн газар бол асар ихтэй. 2021 онд нэг ч га-д нөхөн сэргээлт хийгдээгүй. Таны энэ хэлж байгаа 2130 га яг хаана хийгдсэн юм? Төрөөс хэзээ, хэдэн төгрөг гаргаад өөрсдөө олборлохгүйгээр яг төрөөс мөнгө гаргаад техникийн нөхөн сэргээлт хийсэн газар хаана байна аа? 2100, 200 га-д хийчихсэн гээд байх юм. Энийгээ нэг тодорхой хэлээдхээч. Наад тоон дотор чинь Өвөрхангай аймгийн тоо байна уу? Би Өвөрхангай аймгаас сонгогдсон гишүүний хувьд нэг ч га-д яг нөхөн сэргээлт хийгдсэн зүйл байхгүй. Харин эсрэгээрээ 2022 онд энэ орон нутгууд чинь сумдын иргэдийн хурал, багийн хурлуудыг хийгээд өөрсдөө олборлоод, тэгээд нөхөн сэргээлгэх чиглэл рүү орж байна шүү дээ. Энэ яг зөв үү? Энэ дээр яг Байгаль орчны сайд яг ямар бодолтой байгаа вэ? Ингээд яваад эхлэх юм бол олборлоод, хаягдлыг ашиглах журмаар нөхөн сэргээлт хийгээд эхлэх юм бол өөрөө энэ утгаа алдана шүү. Энэ дээр нь орон нутгуудтай ер нь яаж хамтарч ажиллаж байгаа юм, Байгаль орчны яаман дээр ямар бодолтой байгаа юм бэ гэдгийг асуух гэсэн юм.

Хөдөө аж ахуйн яамны хувьд хоёрхон асуулт байна. Өчигдөр бас энэ Хөгжлийн банктай холбоотой асуудал дээр хуурай сүүний үйлдвэртэй холбоотой асуудал байгаа юм. Энэ хөгжлийн банкийг хохироохоос гадна энэ орон нутгуудыг бас нэлээн хохироосон. Хуурай сүүний үйлдвэр байгуулна гээд орон нутгууд /...минут дуусав./

**Х.Болорчулуун:** Ганболд гишүүнд нэг минут нэмж олгоё.

**Г.Ганболд:** Төсвөөс хөрөнгө гаргуулаад баахан байшин барьчихсан байгаа юм. Тэрнээсээ болоод орон нутгийн иргэд нь энэ сумын удирдлагуудаа харддаг баахан хөрөнгө мөнгө, үнэгүй үргүй зарчихсан энэ хохирлыг яах вэ? Цаашдаа энэ хуурай сүүний үйлдвэр ер нь явах уу? Хэрэв тэр зээл авсан аж ахуйн нэгж нь явдаггүй юм бол яамны шугамаар тэр ядаж байшингуудаа барьчихсан сумуудад нь хуурай сүүний үйлдвэрийг ашиглалтад оруулах боломж юу байгаа вэ гэдгийг асуух гээд байна.

21 онд ер нь махны экспорт ямархуу түвшинд байна? Махны экспортоор яг дулаан аргаар үйлдвэрлэсэн ч юм уу, гаргаж байгаа махны экспортолсон тоо баримт байна уу? Гол нэрийн бараа бүтээгдэхүүнээр дотоодоо хангана гээд энэ дээр сүүн бүтээгдэхүүнээр 100 хувь хангаад импортоор нэг ч хувь сүүн бүтээгдэхүүн оруулж ирээгүй гээд биччихсэн байх юм. Тийм түвшинд хүрчихсэн юм уу? Миний ойлгож байгаагаар энэ чинь сүүн бүтээгдэхүүнийхээ бараг 60, 70 хувийг гаднаас авч байгаа гэж ойлгоод байгаа шүү дээ би. Тэгээд ийм юмнууд биччихээд бид нар ингээд үнэлээд нэгэндээ 100 хувь гэж өгөөд Засгийн газар нь оруулж ирээд Их Хурал нь 100 хувиар нь

**Х.Болорчулуун:** Сайд хариулъя. Энд тодруулж хэлэхэд гишүүд дараалан ингээд Засгийн газрын 21 оны ажлын гүйцэтгэлийг худлаа өөрсдийгөө дүгнэж байна, үнэлж байна гэсэн асуудлыг гомдоллож ярьж байна. Үнэхээр сайдууд, зарим сайдууд бол шинээр тавигдсан байгаа энэ газрын дарга нар нь юм уу, төсөл хөтөлбөр хариуцсан дэд сайдууд нь ч юм уу ингэж худлаа мэдээлэл гаргаж сайддаа өгөөд сайдыгаа эвгүй байдалд оруулаад Засгийн газрыг худалч болгоод байгаа юм уу? Эцсийн дүн зүгээр ингээд бид нар хэлээд яриад өнгөрөхгүй шүү. Ажлын хариуцлага ярина шүү, 50 юмыг, 30 юмыг 100 гээд л ороод ирсэн гээд. Дараалалан зөндөө асуудал ярьж байна шүү дээ. Ингэж ажил явна гэж байхгүй шүү дээ. Асуултад хариулъя. 4 номер. Батжаргал дарга хариулъя.

**Х.Батжаргал:** Ганболд гишүүний асуултад салбарын сайд нар хариулахаас өмнө би бас тодруулга, энэ үнэлгээтэй холбоотой бас нэг ойлголт, мэдээлэл өгье гэж гараа өргөсөн юм. 21-25 оныг Монгол Улсыг хөгжүүлэх үндсэн чиглэл батлагдах энэ процесс 20 онд эхэлсэн байгаа. 20 онд мөн тавдугаар сард Хөгжлийн бодлого төлөвлөлт, түүний удирдлагын тухай хууль батлагдсан байдаг. Түүнийг дагаад эдгээр хяналт шинжилгээ, үнэлгээгээр бодлогын баримт бичиг дээр яаж хийх вэ гэдэг арга аргачлал бол Засгийн газрын 206 дугаар тогтоолоор арван хоёрдугаар сард батлагдсан байдаг. Үндсэндээ бол шинэчлэгдсэн хуулиа дагаж, тэгээд 20 оны тавдугаар сард энэ төлөвлөлт хийгдэж байх яг энэ явцад бол КОВИД-ын нөхцөл байдлын, цар тахлын нөхцөл байдал бол даамжирч 21 оныг бол бас нэлээн хил гааль хаагдсан, бас ажиллах хүч хэвийн явагдах боломж хомсодсон нэлээн хязгаарлагдсан нөхцөлд бид ажиллах нь гэдэг тэр төлөвлөлтийн дагуу манай бүхий л салбарууд бол КОВИД-ын эсрэг хариу арга хэмжээ авахад гол төлөвлөлтөө чиглүүлсэн байгаа.

Тэгээд КОВИД-ын дараа 22 онд эдийн засаг сэргээх энэ процесс дээр төслүүдээ бэлэн байлгах тэр суурь нөхцөлүүдээ бүгдийг нь бэлдэх тал дээр бол гол төлөвлөлт хийгдсэн байгаа. Тэр утгаараа бол үндсэндээ 21 оны төлөвлөлт бол төслүүдийн бэлэн байдлыг хангахад чиглэсэн зураг төсөл, ТЭЗҮ-гээ хийсэн. Тэгээд төслүүдийн бэлэн байдал хангагдахтай холбоотой бүх төлөвлөлтүүд хийгдсэн байгаа учраас тухайн жилд 21 онд хийгдэх ёстой ажлууд нь, төлөвлөлтүүд нь хийгдэж бэлэн болсон байна. 22 оны ажил явахад суурь нөхцөлүүд нь хангагдсан байна аа гэдэг төлөвлөлт нь хангагдсан гэдэг утгаараа бас илүү өндөр харагдаж, санагдаж байгаа байх.

Яг үнэндээ бол бүтээн байгуулалт хийгдэх гол суурь, сая Ганболд гишүүний асуусан тэр нөхөн сэргээлт ч байдаг юм уу, холбогдолтой бүтээн байгуулалтын ажил хийх төсөв, санхүүжилт, гадаад зээл тусламж, холбогдох төслийнхөө санхүүгийн эх үүсвэрийг бүрдүүлэх тэр бүх бид бол цаасны ажил гэж ярьдаг. Тэр бүх төлөвлөлтүүдийг бол бид бол 21 ондоо бол гол хийсэн. Шууд бодитоор төлөвлөөд бас шууд бүтээн байгуулалтын ажил хийгдэх боломж бол 21 онд бол үнэхээр хомс байсан. Ажиллах хүч, хил гааль хаалттай. Тэгэхээр зэрэг тэр цаг хугацааг бид нар төлөвлөлт дээрээ бол зөв төлөвлөж, гол суурь нөхцөлөө бүрдүүлэхэд чиглэсэн юм. Түүнтэй холбоотой зарим ажлууд бол өндөр харагдаж байгаа юм.

**Х.Болорчулуун:** Бат-Эрдэнэ сайд хариулъя. Тэр аялал жуулчлал, хогны асуудал, нөхөн сэргээлт 100 хувь гээд байгаа бодит байдал дээр.

**Б.Бат-Эрдэнэ:** Ганболд гишүүний асуултад хариулъя. Аялал жуулчлалын салбарын хувьд бол 2019 онд бол 603 мянган жуулчин ирсэн гэдэг ийм тоо байдаг. Энэ тоо бол бас хоёр янзын тоо яваад байгаа. Энэ хорь 19 он яах вэ. 20 оны хувьд бол 57825 жуулчин, 2021 онд бол 29792 жуулчин гэсэн Хил хамгаалах ерөнхий газраас ирсэн тоон мэдээлэл, статистик бол байна. 2021 оны таван сарын 3-ны өдрөөр хамгийн сүүлийн хатуу хөл хорио бас тавигдаж байсныг та бүхэн маань санаж байгаа байх.

“Тавантолгой түлш” компанийн стандарттай холбоотой асуудал дээр бид нар Орчны бохирдлыг бууруулах үндэсний хороон дээр энэ асуудлыг ярьж байгаа. Зөвхөн Улаанбаатар хот биш бүх аймгийн төвүүд бол бүр Улаанбаатар хотоос илүү хүнд нөхцөлд орсон байгаа. Тэр утгаараа 2022 оны Орчны бохирдлыг бууруулах үндэсний хорооны төсөв дээр тавигдсан дүнгүүд, ялангуяа тэр шүүлтүүртэй холбоотой бусад асуудлуудыг бол бид нар тухайн аймгийн удирдлагуудтай яриад аймаг руу нь бүх эрхийг шилжүүлж байгаа. Энэ 2022 оны хувьд бол Өвөрхангай аймагт 4.2 орчим тэрбум төгрөгийг бол зоож өгсөн. Энийг тухайн аймаг руу нь бүх эрхийг нь шилжүүлээд явж байгаа гэдгийг хэллэхийг хүсэж байна.

Нөхөн сэргээлттэй холбоотой асуудал дээр бол техникийн нөхөн сэргээлт бол 2123 га газар, биологийн нөхөн сэргээлт бол 679 га газар дээр хийгдсэн гэдэг. Үүнээс бол Өвөрхангай аймагт жишээлбэл 57.7 га газар дээр техникийн нөхөн сэргээлт, биологийн нөхөн сэргээлт дээр жишээлбэл 12.1 га газар дээр нийтдээ бол 150 сая төгрөгийг зарцуулсан гэсэн ийм мэдээллүүд байна.

2020-24 оны Засгийн газрын үйл ажиллагааны хөтөлбөр дээр бол нийтдээ 8000 га газар дээр нөхөн сэргээлтийг хийх, энэ 8000 га газрын бол эхний ээлжид Сэлэнгэ аймгийн Ерөө суманд бол Эрдэнэт үйлдвэрийн нийгмийн хариуцлагын хүрээнд 200 га, Оюу Толгой компанийн нийгмийн хариуцлагын хүрээнд бас 340 га газар дээр бол биологийн нөхөн сэргээлт хийхээр ийм ажлууд бол хамтын ажиллагааны хүрээнд явж байгаа.

Хувийн хэвшлийг дэмжих тал дээр бол бид нар энэ, өчигдөр бид нар бас Эрчим хүчний яамтай уулзсан. Тэгээд энэ Орчны бохирдлыг бууруулах үндэсний хороон дээр, ялангуяа энэ дөрвөн сарын 1-ээс хойш бол сайжруулсан түлш үнэ бол хямдралтай нөхцөл бол дуусаж байгаа. Хуучин тариф руугаа шилжиж байгаа. Энэ дээр бид нар стандартыг батлаад өгөөд стандартад таарсан хэмжээгээр аж ахуйн нэгжүүдийг оруулаад явбал хувийн хэвшилд орж явах боломжтой. Гэхдээ хувийн хэвшлийн хувьд бол бас өнгөрсөн удаа нэг, хоёр удаа бас test-лэж үзсэн. Тодорхой хэмжээнд энэ Орчны бохирдлыг бууруулах үндэсний хороо, эрчим хүчний яаман дээр бол хувийн хэвшлүүд тодорхой хэмжээний ажлуудыг хийнэ гээд тухайн ажлууд бол хийгдээгүй гэдэг ийм мэдээллийг Эрчим хүчний яаман дээр бас яригдсан. Тэгэхээр бид нар энэ хувийн хэвшлийг хэрхэн дэмжих вэ гэдэг тал дээр, ялангуяа стандартыг баталж өгч тухайн стандартад нийцсэн бүтээгдэхүүнийг үйлдвэрлэхтэй холбоо бүхий асуудлууд бол манай Орчны бохирдлыг бууруулах үндэсний хороон дээр энэ 22 оны төлөвлөгөөнд бол ороод ингээд явж байгаа.

**Х.Болорчулуун:** Тэр аялал жуулчлал дээр нэмж хариулъя. Ялангуяа энэ Байгаль орчин, аялал жуулчлалын яамныхныг худлаа хийсвэр тоо, жуулчны тоог өсгөөд байна. Яг үнэндээ бодит байдал дээр бол Монголд түр ажиллах хүмүүс жуулчлалын бизнесээр ирдэг гэдэг ч юм уу, ажиллах хүчний тоо оруулчхаад байна гэдэг асуудал яригдаж байгаа юм. Тэгэхээр энийг цаашдаа бол их нарийвчилж ажил хүчнээсээ салгаж, цэвэр жуулчны тоогоо гаргаж байх ёстой юм шүү гэдгийг, анхаарч ажиллаарай гэдэг хэлье. Жуулчны талаар бас нэг ч хүн ирээгүй шүү дээ. Тэр тал дээр өнгөрсөн жил дээр КОВИД-оос шалтгаалах нээ. Мэндсайхан сайд асуултад тодруулж нэмж хариулъя.

**З.Мэндсайхан:** Ганболд гишүүний асуултад хариулъя. Тэр Хөгжлийн банкнаас хувийн аж ахуйн нэгж хуурай сүүний үйлдвэр байгуулна гээд нийтдээ 48.8 тэрбум төгрөгийн үлдэгдэлтэй ийм зээлийн асуудал явж байгаа. Зүгээр нөгөө таны хэлж байгаа шиг нөгөө аймаг орон нутагтай гэрээ хийгээд 7 үйлдвэр ашиглалтад ороод, хийсэн юм байна лээ. Энэ бол бүгдээрээ зогсчихсон байгаа. Энэ үйлдвэр өөрөө эдийн засгийн хувьд бүтээгдэхүүн үйлдвэрлэлээ гаргаад бие даагаад явах боломжгүй юм гэдэг ийм дүгнэлттэй. Одоо байгаа тоног төхөөрөмж нь та ашиглаад явчхаж болохгүй юм уу гэдэг санал хэлж байна шүү дээ. Яг нөгөө 19 оноос эхлээд энэ аж ахуйн нэгж дээр нь хуулийн байгууллага дээр хэрэг үүсгээд явчихсан учраас тэр рүү бид нар оролцох ямар ч боломжгүй энэ саналыг бас тавьж үзсэн юм. Хэрвээ бид нар боломжтой бол энийг нь аваад, хэрэгжүүлээд явбал яасан юм бэ гэдэг. Тэгэхээр энэ дээр бол хуулийн байгууллагад хэрэг нээчихсэн байгаа учраас тэр лүү бол бид нар ямар нэгэн хэлбэрээр оролцох боломжгүй юм байна лээ.

Махны экспортын хувьд бол өнгөрсөн жилийн хугацаанд зургаан сар хүртэл нийтдээ 22.4 тонн мах гарсан. Зургаан сараас нөгөө КОВИД-ын нөхцөл байдалтай холбоотойгоор гол импортлогч компани хүнсний бүтээгдэхүүний сав баглаа боодол дээрээс КОВИД илэрч байна гэдэг шалтгаанаар экспортыг хаасан байгаа. Тэгээд бид нар бол энэ асуудлыг нэлээн сэргээх гэж хоёр, гурван удаа санал хүсэлт тавьсан. Яг л энэ КОВИД-ын нөхцөл байдалтай холбоотой л гол импортлогч орон асуудал тавиад байгаа. Владивостокоор дамжуулаад гуравдагч зах зээл рүү гарах гарцыг бол аж ахуйн нэгжүүдтэйгээ хамтраад хийж байгаа.

Энэ нэг сараас эхлээд адууны махны экспортыг бас явуулах чиглэл дээр бид нар аж ахуйн нэгжүүдтэй хамтраад хойд хөршөөр дамжуулаад гаргах энэ транзит нөхцөлүүдийг судалж байна.

Хуурай сүүний, сүүний хэрэглээг бол дотоодоос хангах чиглэл дээр бид нар бодлого гаргаж ажиллаж байгаа. Засгийн газар 20 онд фермерүүдийн сүүний үйлдвэрүүдэд тушаасан сүүн дээр литр тутам 500 төгрөгийн урамшууллыг Засгийн газар журмыг нь баталж гаргасан байгаа. Энэ хүрээндээ төв суурин газрын сүүний хэрэглээг бол тогтвортой байдлыг хангах, энэ эрчимжсэн мал аж ахуйг дэмжих чиглэлээр гаргаж байгаа шийдвэр.

Ер нь бол дотоодын зах зээлийнхээ 50 хувийг л бид нар шингэн сүү, дотоодын фермерүүдээсээ хангаж байгаа. 50 хувийг нь бол хуурай сүү импортоор авч шингэрүүлж гаргаж байгаа. Тэгэхээр энэ дээр нөгөө гол асуудал бол бид нар бэлчээрийн уламжлалт сүүг, цаашдаа бид нар зүгээр яах вэ Хөвсгөл дээр явж байгаа жишээ дээрээс харахад хуурай сүү боловсруулна гэхээсээ илүүтэй бид нар бяслаг үйлдвэрлэх ёстой юм байна гэж харсан. Тэгээд Хөвсгөлийн хийгдээд явж байгаа энэ төслүүдийг би нэлээн судалсан. Энэ нь арай илүү бэлчээрийн сүүг ашиглахад илүү үр дүнтэй юм байна гэдэг ийм юм харагдаж байгаа юм.

**Х.Болорчулуун:** Ганболд тодруулж асууя, гишүүн.

**Г.Ганболд:** Би нөгөө Мэндсайхан сайдаа тэр нэг үйлдвэр байгуулсан чинь 7 сум, өөр газар. Өвөрхангайд жишээлбэл байгуулаагүй. Байгуулна гэж хэлээд төрөөс баахан мөнгө гаргуулаад л байшин барилдсан байхгүй юу. 6 метрийн өндөртэй гээд бүр өндөр хэмжээг нь хүртэл зааж, төсвөөс мөнгө гаргуулаад байшингууд бариулчихсан. Тэр хөрөнгүүдийг яах ёстой вэ? Ер нь энэ дээр бас нэгэнт тухайн үедээ бол би ганцхан тэр аж ахуйн нэгжийн бодлого гэж ойлгохгүй байгаа шүү дээ. Хөдөө аж ахуйн яамнаас чиглэл өгсөн байхгүй юу. Яам чиглэл өгсөн. Яам өөрөө чиглэл өгөхдөө бид нар нэг хувийн компани жишээлэх юм бол үйлдвэр барья гэвэл мэдээж төрөөс мөнгө гаргаж барихгүй шүү дээ. Яам өөрөө ингээд яаралтай байшин барь гэж чиглэл өгсөн учраас төрөөс хамааралтай. Тэгээд энийг баахан барьсан байшингуудыг ашиглах тал дээр бас би Мэндсайхан сайд энэ дээр яаг яах ёстой вэ гэдгийг нь Сангийн сайд ч байна. Энэ дээр би тодорхой хариулт авмаар байна. Байгаль орчны яамны хувьд тэр нөхөн сэргээлт худлаа шүү. 57 га-д Өвөрхангайд/...минут дуусав./

**Х.Болорчулуун:** Санал хэллээ нэмж. Энхтүвшин гишүүн асуулт асууя.

**Т.Энхтүвшин:** Баярлалаа. Бид нэг л асуудал яриад байгаа. Ялангуяа энэ Хөх морь төслийг хэзээ хэрэгжүүлж эхлэх вэ? Ямар шатандаа явж байна ? Зураг төсөл нь хийгдсэн юм уу? Ялангуяа энэ Орхон Онги, Хэрлэн тооно төсөл. Нөгөө гадаргын улсыг юу гэдэг юм хуримтлуулах гээд. Энэ төсөл хөтөлбөрүүд чинь ер нь ямархуу шатанд яваад байгаа юм? Хөрөнгө мөнгө нь хаанаас гарах юм? Түрүүн болохоор юу гэдэг юм тэр Оюу Толгойгоос гээд бас ярьж байх шиг байна. Энэ тал дээр бас нэг тодорхой хариулт өгөөч. Говь руу ер нь маш олон юм барихаар болчихлоо шүү дээ. Та бүхэн өөрсдөө мэдэж байгаа байх. Таван толгой түшиглэсэн дулааны станц барья, Таван Толгой түшиглэсэн нүүрс угаах үйлдвэр баригдъя. Дорноговь аймаг дээр Алтан ширээгийн аж үйлдвэрийн парк гээд маш олон үйлдвэрүүд баригдъя гээд. Ингээд Засгийн газар тодорхойлоод явж байгаа. Тэгээд хамгийн гол нь энэ усны асуудал байж байгаа юм. Тэгээд гүний усны асуудлыг түрүүн бас олон хүн ярилаа шүү дээ. Энэ гүнийхээ усныхаа үнэ төлбөрийг нэмэгдүүлээч Оюу Толгой дээр бас авч байгаа энэ усныхаа бохирдлын мөнгийг нэмэгдүүлээч гээд их олон юм ярьж байна.

Үүнээсээ илүүтэй бид нарын гадаргын усыг говь руу татах энэ ганцхан энэ үйлдвэрүүдэд хэрэгтэй биш. Энэ говь руу юу гэдэг юм. Газар тариалан эрхлэх, хөдөө аж ахуйн чиглэлээр хэрэглэх, тэнд баригдаж байгаа эцсийн болон боловсруулах үйлдвэрүүдэд хэрэглэгдэх. Тийм учраас энэ дээрээ нэг тодорхой хариулт хэлээч. Хоёр жил шахуу л ингээд л бөөрөнхийлөөд л ТЭЗҮ ч хийж байгаа, одоо ингээд хийх гэж байгаа гээд л яриад байх юм. Нэгдүгээр энэ дээр нэг хариулт хэлээдхээч.

Хоёр дахь асуудал тэр Ганболд гишүүний яриад байгаа бас үнэн л дээ. Энэ нөхөн сэргээлтийн асуудал хаягдсан, огт хаягдчихсан шүү дээ. Өнөөдөр юу гэдэг юм Дорноговь аймгийн нутаг гэхгүй зүүн аймгуудыг хамарсан маш олон эвдэрсэн, сүйтгэсэн газар байж байгаа юм. Энэ Хэнтий аймгийн хүн байдаг юм бол Хэнтийн Бэрх дээр олон отуулууд байгаа биз дээ. Бор-Өндөр дээр одоо хаягдсан маш олон отуулууд бий. Дорноговь аймгийн Айраг, Даланжаргалан их этгээд хаягдсан маш отуулууд бий. Шүүхийн шийдвэр нь гарчихсан. Хуучин Орос, Монголын нийлсэн Монголросцветмет нэгдлийн хаягдсан отуулууд бий. Шүүхийн шийдвэр нь гарчихсан, мөнгөн дүн нь тодорхой болчихсон тэрнээсээ эхэлж ажлаа эрчимжүүлээч ээ. Уул шиг уул шиг л юм байж байгаа шүү дээ. Тийм учраас энэ асуудал дээр бас онцгой анхаараач. Тэгээд түрүүн энд тавьсан тоо чинь улсын төсвөөр ч юм уу, орон нутгийн төсвөөр хийсэн техникийн болон энэ биологийн нөхөн сэргээлтийг яриад байна уу? Тэр уул уурхай ажиллуулж байгаа компанийн нөхөн сэргээлтийг бас яриад байгаа юм уу гэдэг дээр бас тодорхой хариултыг хэлж өгөөч ээ гээд.

Гурав дахь асуудал дээр бол энэ. Ер нь бас дэлхий нийтээрээ эдийн засаг бас хүнд байж байна. Хүнд болох юм шиг байна, цаашдаа ч гэсэн. Тийм учраас бид нар энэ тариаланчдыг энэ жил тултал дэмжчих хэрэгтэй байна Мэндсайхан сайдаа тултал нь. Өнөөдөр бид юу гэдэг юм энэ газар тариалангаа, тариалалтаа сайн нэмэгдүүлэх юм бол дотоодын хэрэгцээгээ хангахаас гадна гадагшийгаа экспортлох ийм бололцоо, боломж ч бас гарч, газар тариалангаасаа бас валют олох ийм нөхцөл бололцоо бас бий болж байна. Энэ дэлхий нийтийг хараад байхад. Тийм учраас энэ дээр ямар арга хэмжээ авах гэж байна? Газар тариалангийн хэмжээ хэдэн хувиар нэмэгдэх гэж байна вэ? Энэ асуудал дээр бас нэг хариулт хэлээд өгөөч. Тэгээд аль болохоор л бид нар энэ газар тариаланчдаа бас сайн дэмжиж хүрсэн үр дүнгээ улам нэмэгдүүлэх энэ тал дээр ямар ажил бодлого барьж байгаа вэ гэж асуумаар байна, баярлалаа,.

**Х.Болорчулуун:** Асуултад хариулъя. 2 номер, Бат-Эрдэнэ сайд эхлээд хариулчихъя.

**Б.Бат-Эрдэнэ:** Хөх морь төслийн хүрээнд бол Орхон Онги, Хэрлэн тооно гэж Орхон Онги-гий хувьд бол 2020 онд ТЭЗҮ нь хийгдчихсэн. Хэрлэн тооны хувьд бол 2014 онд хийгдсэн. Зайлшгүй шинэчлэх шаардлагатай ийм ТЭЗҮ-тэй байгаа. Өнөөдөр Засгийн газрын хуралдаан дээр бол бас энэ Орхон Онгитой холбоотой мэдээллүүдийг Байгаль орчин, аялал жуулчлалын яамнаас хийсэн. Монгол Улсын Засгийн газрын Шинэ сэргэлтийн бодлогын хүрээнд бол Орхон Онгийг 2022, 23 оноос авхуулаад эх үүсвэрийг тодорхойлох гэдэг ийм үүрэг даалгаврыг дөрвөн сард багтаж бид нар бас Засгийн газрын хурлаар оруулахаар үүрэг даалгавар авсан байгаа.

Орхон Онгийн хувьд бол түрүүн хэлсэн уул уурхай чиглэлийн компаниуд, ялангуяа энэ 2022 оны хувьд бол 6.8 орчим тэрбум төгрөг шаардлагатай байгаа. Энэ төсөв мөнгийг бол хувийн хэвшлийн хөрөнгөөр төртэй хамтраад төр хувийн хэвшлийн хүрээнд бас хийчихье гэдэг ийм санал бол бас яригдаж байгаа. Тэгээд нэмэлт мэдээллийг манай Усны Мягмар дарга бас өгнө.

Нөхөн сэргээлттэй холбоотой асуудал дээр манай Буяннэмэх дарга бас нэмэлт мэдээллүүд өгнө.

**Х.Болорчулуун:** 1номер.

**Ш.Мягмар:** Энхтүвшин гишүүний асуултад хариулъя тэгээд сая сайд хэллээ. Ер нь бол эдгээр төслүүдийн техник эдийн засгийн үүсэл хийгдсэн. Одоогоор ажлын зураг, байгаль орчны үнэлгээ хийх дараагийн санхүүжилтийн эх үүсвэрийг хайж байгаа. Энэ хүрээнд төр хувийн хэвшлийн түншлэл болон энэ талаар бас Франц, Англи, Герман, Япон, Унгар, Польш зэрэг европын холбооны элчин сайдаар олон газрууд төслийн хураангуй тайланг хүргүүлсэн байгаа. Одоогоор бол энэ санхүүжилтийн эх үүсвэр хараахан шийдэгдээгүй, бусад төслүүдийн хувьд бол ер нь урьдчилсан судалгаа хийсэн. Нэмэлт судалгаа хийх шаардлагатай, хүлээгдэж байгаа. Эдгээр төслийн хувьд бол зарим төсөл бол экологийн төсөл, экологийн төсөл учраас эдийн засгийн ач холбогдлын хувьд бол харьцангуй бага, тэгэхдээ нийгмийн хувьд, ялангуяа таны хэлж байгаа тэр жишээ нь Онгийн гол Орхон Онгийн төсөл гэхэд гурван аймгийн зургаан сумын, тэр 29 мянган хүн ам, 230 мянган малыг усаар хангах ийм боломж байна нэг талаас.

Нөгөө талаас Онгийн голын урсац тэр 1.7 метр секунд усанд тогтмол урссанаар Онгийн голын урсац сэргэж, Улаан нуурыг сэргээнэ. Тэгээд тэр сав нутагт байгаа хүн ардыг тав тухтай амьдрах нөхцөлийг бүрдүүлнэ, бэлчээрийн талхагдлыг бууруулна, цөлжилтийг бууруулна гэсэн үндсэн зорилготой байгаа. Хэрлэн тооно төслийн хувьд бол бас ТЭЗҮ хийгдсэн, ажлын зураг хийх шаардлагатай байгаа. Энэ төслөөс жишээ нь Хэрлэн тооно уулаас Сайншандын аж үйлдвэрийн парк хүрэхэд бол 1235 километр зайтай. Яг Сайншандын аж үйлдвэрийн паркийн хувьд бол бор өврийн говийн газрын доорх усны ордоос газрын тос боловсруулах үйлдвэрийн усны эх үүсвэрийг шийдэж байна. Ингээд энэ шугамын дагуу явах юм бол Хэрлэн тооноос Сайншанд хүртэл 235, Сайншандаас цааш нь Зүүнбаян төмөр замаа дагуулаад энэ ус дамжуулж шугам хоолойгоо тавих боломжтой байгаа. Энэ дээр бас Эрдэнэс Тавантолгой компанид тодорхой хэмжээний эх үүсвэрийг гаргахаар судалгаа хийж эхэлж байгаа гэдгийг энд хэлье.

**Х.Болорчулуун:**Тэр нь нөхөн сэргээлтийн асуудал.

**Б.Буяннэмэх:** Энхтүвшин гишүүний асуултад хариулъя. Нөхөн сэргээлттэй холбоотой асуудлаар. Засгийн газрын үйл ажиллагааны хөтөлбөрт бол 8000 га талбайг нөхөн сэргээх зорилт тусгагдсан. Гэсэн хэдий боловч Засгийн газрын үйл ажиллагааны мөрийн хөтөлбөрийг хэрэгжүүлэх энэ арга хэмжээтэй холбоотой энэ төлөвлөгөөнд энэ дөрвөн жилийн хугацаанд бол нийтдээ 8000 га талбайг нөхөн сэргээхэд бол 160 тэрбум төгрөг зарцуулна гээд улсын болон орон нутгийн төсөв, аж ахуйн нэгж байгууллагын хамтын ажиллагаа, түншлэлийн хүрээнд энэ тэр гээд Гадаадын төслийн хүрээнд гэж төлөвлөсөн боловч энэ эдийн засаг, КОВИД-ын хүндрэлтэй нөхцөл байдлаас болоод нэг ч төгрөг улсын төсөвт тусгагдаагүй шүү. Энийг бас нэгдүгээрт анхаарах хэрэгтэй болов уу.

Ер нь тэгээд энэ төсөл маань энэ нөхөн сэргээлтийн арга хэмжээ маань өөрөөр хэлэх юм бол өнгөрсөн хугацаанд бол өнгөрсөн гуч гаруй жилийн хугацаанд уул уурхайн олборлолтын улмаас эвдрэлд орсон энэ талбайнуудыг нөхөн сэргээх энэ маш том төсөв, хөрөнгө шаардсан ийм цар хүрээ ихтэй ийм ажил, зорилт байгаа. Тэгээд энэ зорилтын хэрэгжилтийг хангах хүрээнд бол би түрүүн хэлсэн. Байгаль орчин, аялал жуулчлалын дэд сайдаар ахлуулсан ажлын хэсэг салбар дундын энэ нэгдсэн ажлын хэсгийг байгуулаад аймаг болгонд ажлын дэд хэсгүүдийг байгуулж ажилласан. Энэний үр дүнд бол энэ өнгөрсөн таван жилийн хугацаанд хамгийн их нөхөн сэргээлт хийгдсэн дүнгээр бол нийтдээ жилдээ болон 810 га талбайд л техникийн нөхөн сэргээлт хийгдэж ирсэн ийм статистик мэдээлэл байж байгаа.

Бид бол өнгөрсөн 2021 онд бол 2123 га талбайд техникийн нөхөн сэргээлтийг хийж болж чадсан. Энэ дүн мэдээг бол аймгуудын ажлын хэсгүүдээс ирүүлсэн улсын хэмжээнд нэгтгэсэн дүн мэдээлэл байгаа гэдгийг бас энд хэлэх нь зүйтэй байх гэж ингэж бодож байна.

Дорноговь аймгийн хэмжээнд бол нийтдээ бол 14 сумын нутагт 276 байршил дээр 916.2 га талбай бол эвдрэлд орсон. Ийм тоон мэдээг бол нөхөн сэргээлт 2020 ерөнхий арга хэмжээний хүрээнд бол гаргасан байна. Үүнээс бол тусгай зөвшөөрөлтэй аж ахуйн нэгж байгууллага ашиглаж байгаад хаяад явчихсан, эвдэрсэн талбайн хэмжээ бол 46.4 га талбай байна. Бичил уурхайгаар эвдэрсэн талбайн хэмжээ бол 99.1 га талбай. Энэ гараараа ашигт малтмал олборлогчдын эвдрэлд оруулсан талбай бол 52.6 га талбай байсан. Ийм тоон мэдээллийг бол бас статистик, нэгтгэсэн нэгтгэлд маань бол орсон байгаа.

Өнгөрсөн 2021 онд бол Дорноговь аймагт бол нөхөн сэргээлтийн хэмжээнд бол орон нутгийн зүгээс бол олигтой ажлыг хийгээгүй. Ийм аймгийн нэг байгаа. Яагаад гэхлээр энэ 21 онд бол нөхөн сэргээлтийг бол 75.6 га талбайд бол техникийн нөхөн сэргээлт, аймгийн хэмжээгээр хийсэн. Биологийн нөхөн сэргээлтийг бол/...минут дуусав./

**Х.Болорчулуун:** Мэндсайхан сайд хариулъя. 5 номер.

**З.Мэндсайхан:** Энхтүвшин гишүүний асуултад хариулъя. Энэ жилийн хаврын тариалалтад Засгийн газар онцгой анхаарч байгаа. Нийтдээ хөдөө аж ахуйн салбарт 400 тэрбум төгрөгийн хөнгөлөлттэй зээлийг гаргахаар Засгийн газар шийдвэрлэсэн байгаа. Арилжааны банкнууд дээр энэ Монгол банкны бодлогын хүү өссөнтэй холбоотойгоор дахин хүүгийн татаасан дээр нэг өөрчлөлт орж байгаа. Энэ асуудлаа ойрын хугацаанд Засгийн газраар шийдвэрлээд энэ зээл болох ажил нь жигдрээд явчихна. За энэ хүрээнд үр тариалалт эрхлэгчдэд 100 тэрбум төгрөг, хүнсний ногоо, тариалан эрхлэгчдэд 500 тэрбум гээд ингээд нийтдээ 150 тэрбум төгрөг газар тариалангийн салбарт орж байгаа. Нөгөө талд хүнсний ногоог урамшуулалтай болгох асуудлыг би түрүүн дэлгэрэнгүй уншсан.

Ер нь бол хөдөө аж ахуйн дэмжих сангаас энэ жил хаврын тариалалтад зориулж 63.8 тэрбум төгрөгийн хөнгөлөлт дэмжлэгийг үзүүлнэ. Энэ нь бол шатахуун, үр, ургамал хамгааллын бодис гээд. Хаврын тариалалттай холбоотойгоор энэ жил нийтдээ 552 мянган га-д бид нар тариалалт хийе гэж тооцоолж байна. Өнгөрсөн жил 526 мянган га-д тариалалт хийсэн. Тэр тусмаа хүнсний ногоог бид нар 2250 га-аар нэмэгдүүлье гээд сая аймгийн дарга нарын эрхэд тусгайлан бүгдэд нь, аймаг орон нутгийнх нь хүнсний ногоо тариалалтын хэмжээг нэмэгдүүлэх дээр ойлголцолд хүрээд эхнээсээ аймгууд маань одоогийн байдлаар 18 аймаг тариалалтаа хэрхэн нэмэгдүүлэх талбайн хэмжээгээ ирүүлсэн. Энэ нь хаврын тариалалтын төлөвлөгөөнд ороод явж байна. Дорноговь аймаг гэхэд таван га-аар нэмэгдүүлнэ. Одоо 46.3 га тариалалт эрхэлж байгаа гэсэн ийм мэдээллүүдийг ирүүлсэн байна аа.

**Х.Болорчулуун:** Цогтгэрэл гишүүн асуулт асууя.

**О.Цогтгэрэл:** Баярлалаа. Засгийн газрын мөрийн хөтөлбөрийн биелэлт, үндсэн чиглэлийн хэрэгжилт гэсэн асуудал хэлэлцэж байна л даа. Яг ингээд хэлэлцэж байгаа асуудлуудыг харахаар үндсэндээ өөрөө төлөвлөөд, өөрөө хэрэгжүүлээд, өөрөө биелэлтээ тавьчихсан. Биелэлт дээр би ингээд дараа нь асууна. Ер нь энэ асуудлуудыг бас дахиж нэг л тодорхой бас үзэхгүй бол энэ яг иргэн хүнд хамаатай асуудал энд ерөөсөө байдаггүй. Яг нөгөө үнийн өсөлт маань валютын ханш, бодит орлого, худалдан авах чадвар, ямар ч үзүүлэлтүүд энэ үндсэн чиглэлийн биелэлт дээр байдаггүй. Нэг баахан хэрэгжүүлнэ, сайжруулна бүрдүүлнэ, нэмэгдүүлнэ гэсэн өгүүлбэрүүд. Эндээс энэ гучин зургаадугаар хэсгийн 4.2 дээр байгаа. Хөдөө аж ахуйтай холбоотой ганц хоёр зүйлүүд байна. Жишээ нь хөдөө аж ахуйн бүтээгдэхүүний боловсруулалтын түвшинг нэмэгдүүлж, малын гаралтай бүтээгдэхүүний экспортыг нэмэгдүүлнэ. Биелэлт 100 хувь. Жишээ нь энд 43-ийн 8.3.4 гэдэг дээр малын ашиг шим, малын чанар, ашиг шимийг сайжруулж малын тоог чанарт шилжүүлж, эрчимжсэн мал аж ахуйн салбарын хөгжлийг дэмжинэ. Биелэлт 100 хувь. Энд хөдөө аж ахуйн бүтээгдэхүүний тээвэр, ложистикийн сүлжээг байгуулж да да... ингээд бүрдүүлнэ. Энэ 90 хувийн биелэлттэй. Мал аж ахуйн гаралтай түүхий эдийг боловсруулах цогцолбор байгуулна, хөдөө аж ахуйн гаралтай бүтээгдэхүүний экспортыг нэмэгдүүлнэ. Энэ биелэлт 100 хувь. Тэгэхээр би буруу ойлгоод байна уу? Энэ гишүүд ч бас асуугаад байх шиг байна. Энэ чинь яг л экспортыг нэмэгдүүлнэ. Ийм тээвэр ложистикийн цогцолбор байгуулна, биелэлт 100 хувь гээд, эд нар саяын зүйлүүд дээр нэг тайлбар хийгээч.

Ерөөсөө л энд ингээд захаас уншихад л юм байна л даа. Үнэхээр тэр мал аж ахуйн гаралтай бүтээгдэхүүний экспорт нэмэгдүүлэх хөтөлбөр нь хэрэгжээд биелэлт нь яг 100 хувь болчихсон юм уу? Энэ дээр яг экспорт 19 онд хэд байгаад, 20 онд хэд байгаад, 21 онд хэд болохоор яг 100 хувь болчхоод байгаа юм? Эд нар дээр нэг тайлбар өгөөч.

Хоёрдугаарт нь энэ Сангийн сайдаас яах вэ өнөө жил ингээд энэ хэлэлцээд өнгөрөх байх. Ер нь ирэх жилийн өдийд дахиад л хэлэлцэнэ. Ер нь төсөвт долларын ханшийг Сангийн яамнаас ямар үнээр тооцож байгаа вэ? Энэ ирэх жил яг энэ үндсэн чиглэлийн биелэлт, мөрийн хөтөлбөрийн биелэлтийг та яаж харж байгаа вэ? Үнийн өсөлт, инфляц чинь энэ өнөө жил 6 дээр бодож байсан нь бараг 1,16 руугаа орчихсон байх. Ирэх жил бас энэ таашгүй. Дахиад яг энэ ирэх жилийн үндсэн чиглэлийн биелэлт, мөрийн хөтөлбөрийн биелэлт чинь та ер нь яаж төсөөлж харж байгаа вэ? Ирэх жилийг нь ирж байгаа нэг жилийхийг. Эдгээрт нэг асуулт байна. Тэгээд тодруулъя аа, дараа.

**Х.Болорчулуун:** Асуултад хариулъя. Сангийн сайд, Мэндсайхан сайд хариулъя. 5 номер микрофон.

**З.Мэндсайхан:** Энэ Засгийн газрын хяналт шалгалтынхаа үнэлгээний аргачлалаа тайлбарлаж өгөх нь зүйтэй байх гэж бодож байна. Би зүгээр Цогтгэрэл гишүүн ээ, энэ нь ийм байгаа л даа. Нөгөө дөрвөн жил, таван жилийн хөтөлбөр гэхээр тухайн 21 оны хүрэх түвшнүүд гэж энэ чинь дөрвөн жил хэрэгжих төсөл байхгүй юу. Зарим нь таван жил тийм ээ, үндсэн чиглэл таван жил гээд. Тэгэхээр тухайн таван жилдээ бол эхний 20 онд хэрэгжих, хүрэх зорилтдоо хэд хувь хүрсэн юм, 21 оных нь хэдэн хувьд хүрсэн юм бэ гэдэг асуудлаар нь ингээд үзэхээр тухайн ондоо хийгдэх ажлууд нь 100 хувь хийгдчихсэн байна л гэдэг утгаар оруулсан байх. Оруулсан ийм үнэлгээ хийж байна. Нэмээд хэрэг эрхлэхийнхэн энэ дээрээ хариулаач.

**Х.Болорчулуун:** Засгийн газрын хэрэглэх газрын дарга Бат-Идэр асуултад хариул.

**Э.Бат-Идэр:** Цогтгэрэл гишүүний асуултад хариулаа. Сая бас дарга нар нэлээд аа тайлбарлачихлаа. 21 онд хүрэх түвшинг нь тодорхойлохдоо зохион байгуулалтын шинж чанартай ажлууд тавьсан. Тэр хүрэх түвшин нь бол дандаа зураг төсөл батлах, шийдвэр гаргуулах, ажлын даалгавар батлуулах гэсэн тийм хүрэх түвшинтэйгээр төлөвлөгөөг баталсан байсан. Тэгээд тухайн жилийн тэр шалгуур үзүүлэлтээр энэ үнэлгээг хийсэн. Тухайн ажил өнөөдөр 100 хувьтай харагдаж байгаа боловч яг үндсэн дөрвөн жилийнхээ хэрэгжих хугацаанд харьцуулж үзэх юм бол 10-20 хувийн хэрэгжилттэй байж байгаа. Тэгээд эндээс харах юм бол өссөн дүн нь 19.5 хувиа гэж байна. Тэгээд үндсэндээ үйл ажиллагааны хөтөлбөр бол 19 хувьтай л явж байгаа гэсэн үг. Дотор нь арга хэмжээнүүд бол 100 хувьтай арга хэмжээнүүд бол байгаа. Энэ нь бол тухайн 21 оны хийх ёстой ажлаа хийсэн гэсэн үг.

**Х.Болорчулуун:** Мэндсайхансайд , Аан тийм Сангийн сайд асуулт хариулъя.

**Б.Жавхлан:** Цогтгэрэл гишүүний асуултад хариулъя. Энэ 22 оны төсөв дээр бид бүгдээрээ баталсан. Тэгэхэд бид ханшийнхаа төсөөллийг 2930 гэж төсөв дээр тусгагдсан байгаа. Ер нь байдал өдөр өдрөөр л өөрчлөгдөж байна. Та бүхэн ялангуяа манайд гарч, орж ирж байгаа энэ гадаад нөлөөллийн энэ шокийг харж байгаа байх. Нефтийн бүтээгдэхүүний ханш, Оросын энэ рублийн ханш, нүүрсний бүтээгдэхүүнүүдийн ханш, алтны ханш гээд маш олон зүйлүүд нөлөөллүүд байна. Мөн энэ санкцууд манайд шууд болон шууд бус замаар их нөлөөлж байна.

Манайх үндсэндээ бараг шууд нөлөөлж байгаа ийм орны жагсаалтад байна шүү. Тийм учраас бид яг энэ хүнд цаг үед, ер нь төв банкны сая өнгөрсөн долоон гаргасан тэр мөнгөний бодлогынхоо төлөвийг хатууруулж байна. Өөрөөр хэлбэл валютынхаа нөөцийг илүү хамгаалж байна. Ийм бодлого руу шилжсэн ийм төлбөр рүү шилжсэн. Засгийн газрын хувьд энэ жилийн батлагдсан төсөв эхлээд дөнгөж нэгдүгээр улирал болж байна. Сая гурван сарын 1-ээр бид төсвийн хөрөнгө оруулалтуудыг гүйцэтгэлийг нэлээн шахаж тендерийн зарлах үйл ажиллагааг шахсан. Гүйцэтгэлд нэлээн өндөр гарсан, 80 гаруй хувьтай. Ямар ч байсан тендерүүдээ зарлаад авсан. Дөрвөн сарын, за гурван сарын сүүл дөрвөн сарын эхээр гэхэд ер нь гэрээнүүд хэдэн хувьтай хийгдэх үү харагдана. Маргаан юу байна гээд таван сарын сүүлээр. Ер нь энэ жилийн хөрөнгө оруулалтаар дамжигдаж хийх, эдийн засгийг идэвхжүүлэх энэ түвшин маань ямар байх нь харагдана. Мэдээж хөрөнгө оруулалтын, төсвийн хөрөнгө оруулалтын 40-өөс дунджаар нь 40-50 хувийн орц нь гадагшийгаа импортын төлбөрт явдаг, ихтэй, өндөртэй. Тэгэхээр мэдээж энэ ханшид бас нөлөөлдөг ийм томоохон хүчин зүйл гэх мэт олон зүйлүүдийг харна. Одоо бол хамгийн тулгамдсан бидний ойрын хугацааны хамгийн чухал асуудал бол экспорт. Экспорт, экспорт, экспорт.

Энэ рүүгээ бүх хүчин чадал анхаарлаа төвлөрүүлж Засгийн газар ингээд ажиллаж байн. Тэгэхээр энэ жилийн ханшийн төсөөлөл хойтон жилийн ханшийн төсөөллийг хэлэхэд бас эрт байна. Удахгүй таван сард бид төсвийн хүрээний мэдэгдлээ оруулж ирнэ. Энэ дээр бас бүгдээрээ хамтарч Их Хурал дээрээ сайн ярилцаж, төсөөллүүдээ нягталж харах ёстой. Ирэх жилийн төсөв дараагийн хоёр жилийн төсвийн хүрээний төсөөлөл, мэдээллийг эд нар дээрээ яг ажиллаж байна. Тийм учраас гадаадад энэ нөлөөллийн энэ шокуудыг урьдчилж тооцоход хэцүү. Яг ийм үе учраас бид төсөөлөл гэхээсээ илүү одоо байгаа энэ гол нөөц, энэ төсвийн бодлогуудаа л маш хэмнэлтийн горимтой. Валютын нөөц дээр аль болох бага дарамт авчрахаар ийм уялдуулж ажиллана гэсэн тактиктай л байна даа.

**Х.Болорчулуун:** Цогтгэрэл гишүүн нэмж тодруулж асууя. Тэр үнэлгээний аргачлал дээр тухайн жилийн гүйцэтгэл өссөн дүн гээд аргачлалууд байдаг. Тэгэхдээ яг энэ дээр бол тэр өмнө нь тавьсан өгүүлбэр, өгүүлбэрээсээ л хамаарах байх л даа. Яг энэ жил энэ ажлыг ийм ажил хангана аа гэдэг дээр 100 хувь гэж тавьж байгаа чинь бол ямар ч байсан асуудалтай байх. Нөгөө талдаа тэр, жишээ нь одоо 19 онд, 20 онд наян сая орчим долларын мах гаргаж байсан юм байна. 21 онд 18 сая болж тав дахин буурчхаж ээ. Тэр жишээ нь саяын тэр хөтөлбөрийн хэрэгжилтүүд дээр Өвөрхангайд 1 сая ширхэг арьс, нэхий боловсруулах үйлдвэр ашиглалтад орсон гээд жишээ нь энэ бол яг тийм үйлдвэр ашиглалтад орсон юм уу? Тэр бол бас арай л ташаа ташаа мэдээллүүд л энд явж байх шиг байна. Тэрийг жаахан тодруулж өгнө биз. Өөр Мэндсайхан сайдаас энэ статистикуудыг харахаар 37 мянган тонн мах гаргаад 80 сая доллар/...минут дуусав./

**Х.Болорчулуун:** Нэмж асууя. Цогтгэрэл гишүүний микрофоныг.

**О.Цогтгэрэл:** 37 мянган тонн мах гаргаад 81сая долларын орлого 19 онд олж байсан юм байна, 20 онд. 21 онд 800 тонныг гаргаад 18 гэдэг чинь манайх ер нь 1 тонн махыг 2 доллароор зараад байгаа юм уу гадагшийгаа? Энэ ер нь бодитой тоо юу? Хил гаалийн асуудал уу? Ер нь ийм хямдхан байдаггүй. Хэрвээ ийм байвал дахиад цааш цаашдаа гадагшаа экспорт гэдэг энэ яг бодит үнэ ханшийн асуудлууд нь ямар байдаг юм бэ? Одоо яг энэ статистикийг харахаар 1 килограмм махыг 2 доллароор зарж байгаа. Гэтэл дотоодын зах зээлийн үнэ ямар байдаг билээ, эдгээр ер нь хэр бодитой мэдээллүүд энд хил, гаалийн мэдээ энэ дээр гарч ирээд байгаа юм болов?

**Х.Болорчулуун:** 5 номер. Мэндсайхан сайд хариулъя.

**З.Мэндсайхан:** Цогтгэрэл гишүүний асуултад хариулъя. Өвөрхангайд 1 сая арьс шир боловсруулах үйлдвэр ашиглалтад орсон, хувийн хэвшлийн. Энэ дээр энэ жил эргэлтийн хөрөнгийнх нь дэмжлэг дээр манай яамнаас 2 тэрбум төгрөгийн эргэлтийн хөрөнгийн асуудлыг Азийн хөгжлийн банкны, Хөдөө аж ахуйн хөдөөгийн хөгжлийн төслөөс санхүүжүүлэхээр бид нар дэмжлэг олгох гээд судалгааны ажил дээрээ явж байна.

Мах, махны экспортын хувьд өнгөрсөн зургаан сар хүртэл 22 мянган тонн мах гарсан. Түрүүн би яагаад гарахгүй байгаа шалтгаан нь КОВИД-той холбоотой ийм юм байна гэдгээ тайлбарласан. Тэр 2 долларын асуудал бол байгаа. Энэ гааль дээр мэдэгдэж байгаа статистик мэдээллийн дүн. Энэ өөрөө нөгөө зовлон бол аж ахуйн нэгжүүдтэй уулзаад ярихад энэ бол ойлгомжтой л юм байгаа юм л даа. Юу гэж дотоодын зах зээл дээр бараг 3 доллар, 4 долларын үнэтэй байж байхад экспорт нь 2 доллароор гаргаад ашиг олох вэ дээ. Өөрөө энэ чинь нөгөө ясыг нь ангилаад гаргаж байгаа шүү дээ. Дулааны аргаар боловсруулаад. Тэгэхээр энэ дээр юу вэ гэхээр зэрэг импортлогч орны татварын асуудал байгаа юм. Энэ дээрээ л бас манайхан татвар төлөлт нөгөө нийлүүлж байгаа талдаа гэрээгээ хадгалах энэ чиглэл дээрээ л ингэж үнийг буулгаж гаальд мэдүүлдэг юм байна л гэж ойлгож байгаа. Энэ аж ахуйн нэгжүүд ч өөрсдөө ийм юм ярьж байгаа юм. Түүнээс биш ойролцоогоор бол 4.5-5 долларт байдаг юм байна гэсэн. Гэхдээ хүний бизнесийн үнэ ханшийг би дэлгээд байх нь юу юм. Ярихад ийм ойролцоогоор хэлдэг юм. Мах бэлтгэлийнх нь, өртгийнх нь тооцооллыг нь хийсэн ч гэсэн энэ түвшинд байгаа.

**Х.Болорчулуун:** Асуултад хариуллаа. Би хоёр асуулт асууя. Үнэхээр, бид нар наад захын хэрэглээний зүйлээ гаднаас авна гэхээр валютын хомсдол орчихлоо шүү дээ. Банкнууд чинь валют зарахгүй байна. Энэ бол нэг талдаа би бас баярлаж байгаа юм. Нөгөө үе үеийн Засгийн газар, улс төрчид үндэсний үйлдвэрлэлийг ярихаас биш ойлгодоггүй байсан юм. Одоо ойлгож, орой руу нь орж байгаа байх аа гэж бодож байна. Үнэхээр бид нар өөрсдөө хийж болох, үйлдвэрлэж болох, ургуулж болох бүх юмаа бэлэнчлээд юань, рулбель зараад, валютаар гаднаас аваад л ирсэн. Тэрний гор өнөөдөр гарч байгаа юм. Тэгэхээр бид нар цаашдаа бол үнэхээр гол юмнуудаа хийж чадаж байсан, чадах зүйлүүдээ дотооддоо үйлдвэрлэхийн төлөө зүгээр ярих биш ажил хэрэг болгож, ханцуй шамлан ажиллах ёстой л гэж бодож байна. Энэ Засгийн газрын мөрийн хөтөлбөр дээр гол нэрийн хүнсний бүтээгдэхүүний хэрэгцээг дотоодын үйлдвэрлэл хангана гэж байсан байгаа. Энэндээ бол Засгийн газар маш анхаарч ажиллаасай гэж бодож байна. Ажиллах шаардлагатай. Энэ ганц валюттай холбоотой биш ажлын байртай холбоотой, Монгол Улсын үндэсний аюулгүй байдал, эдийн засагтай холбоотой асуудал.

Одоо КОВИД-оос болоод, дайнаас болоод Монголд төдийгүй дэлхий нийтээрээ эдийн засгийн худалдаа хямарч байна шүү дээ. Зөвхөн энэ дайтаж байгаа хоёр орон гэхэд нийт үр тарианы дэлхийн үр тарианы гуравны хоёрыг гаргадаг улс. Хуучин хэвийн хэмжээндээ тариалж чадахгүй байх гэсэн тийм асуудал яригдаж байгаа. Тэгэхээр энэ жил Монгол улс үр тариагаа чадлынхаа хэрээ сайн тарих ёстой. Харин Хүнс, хөдөө аж ахуйн яам, Засгийн газар нэг сайшаалтай нь бол олон жил яригдсан ногоочдод энэ ногоон дээр нь урамшуулах асуудлыг шийдсэн явдал бас талархал илэрхийлмээр байна. Бас 50 тэрбумын асуудлыг бас нэмж ногоочид олгохоор болсон. Зээл олгохоор, хөнгөлөлтэй зээл авахаар боллоо. Ингэж л бид дотоодын үйлдвэрээ хамгаалах ёстой. Бид нар өнгөрсөн жил харин хууль гаргаж хүнсний ногооны импортын татварыг 15 байхыг 30 хувь болгосон. Харамсалтай нь өнгөрсөн жил бол тулгуу гарсан КОВИД-оос шалтгаалаад үрээ сайн татаж нөөцөлж чадаагүй гэсэн, өнгөрсөн жил бас сайн санасан түвшинд тарьж чадаагүй. Гэхдээ энэ цагаан сар хүртэл Монгол сонгинотой байсан шүү. Тэгээд энэ жилийн хувьд үрийн хангалт таталтын хувьд ямар байгаа? Тендерийн зарлал нь ямар байгаа вэ, хугацаандаа тариалж энэ тэр чадах уу, үгүй юу эсэх тал дээр энэ Хөдөө аж ахуйн сайд хариулаач. Ноднин жил бас хугацаа алдаж, сонгинын хомсдолд орж байсан тал байгаа шүү гэдгийг бас хэлье.

Цаашдаа бол ганц хүнсний ногоо гэхгүй тос, тос, ургамлын тос, өндгийг бид нар дотоодоо хангах боломжтой шүү дээ. Энийг мөнгө өгөхөөс гадна үйлчилж гаалийн импортын татварыг бид нэмэх ёстой. Таван хувийн, арван хувийн импортын татвар бол хамгаалалт болж чадахгүй. 22 онд, 23 онд, 24 онд, 25 онд ийм ийм татвар тавина аа, ингээд 30 хувь хүргэнэ, 40 хувь хүргэнэ. Ингэж байж үндэсний үйлдвэрлэл хамгаалагдана, хөгжинө. Дэлхийн худалдааны байгууллагад элссэн хоёр улс бүгд 30, 40 хувиас дээш, бүр 65 хувь хүртэл импортын татвартай байгаа. Манайх адилхан элссэн мөртөө бид Орос, Хятадтай адилхан тавхан хувийн импортын татвар, бусад юман дээр ч гэсэн хамгаалалт болж чадахгүй байгаа байхгүй юу. Тэгэхээр энийг Засгийн газар, Сангийн яам, энэ татварын бодлого дээр бол үндэсний үйлдвэрээ бас зөвхөн мөнгө өгөөд биш, сайн анхаарч, бүр салбар салбараар нь хийж болох юман дээрээ ингээд үйлчилж чадвал тавих хэрэгтэй гэсэн саналыг бас хэлмээр байна.

Хоёрдугаарт Хүнс, хөдөө аж ахуйн яамнаас асуухад энэ малын гаралтай түүхий эд боловсруулах, экспортлох үйлдвэр, технологийн технологийн парк байгуулж ажлын байр шинээр болгоно гэж байгаа. Энэ Дархны арьс ширний паркийн байдал, аж үйлдвэрийн паркийн майд ямархуу байдалтай явж байна? Зураг төсөл, ТЭЗҮ нь хийгдээд дуусаж байна уу? Гүйцэтгэл үйл ажиллагаа хэзээ эхлэх гэж байна вэ? Хэрвээ энэ ороод ирвэл Монгол улс одоо энэ хувийн хэвшилтэйгээ нийлээд ер нь 100 хувь үхрийн болон хонины арьс шир, ноос ноолуураа дотооддоо боловсруулах ийм боломжтой болно шүү дээ гэдгийг бас хэлэх байна. Тэгээд энэ ийм асуултуудаар хариулаа. Баярлалаа 5 номер.

**З.Мэндсайхан:** Болорчулуун гишүүний суултад хариулъя. Үрийн хувьд энэ жил бид нар улсын төсөв дээр 2 тэрбум төгрөг тавьсан. Засгийн газраас сая гаргасан шийдвэр дээр энэ жил төсвөөр худалдан авсан өр болон бордоог 80 хувь хөнгөлж өгнө гэдэг шийдвэрийг гаргасан байгаа. Одоогийн байдлаар төл, сонгиноос бусад тендер дээр бол амжилттай явж байна. Энэ тендер хоёр удаа буцсан бас сонгон шалгаруулалтаа зарлаад явж байгаа.

Ер нь бол Засгийн газар хоёр сарын 20 гэхэд бүх худалдан авах үйл ажиллагааг зохион байгуулна гэж шахаж ажилласны үр дүнд бид нар сонгон шалгаруулалтын ажлуудаа бол хугацаанд нь эрт зарласан. Хаврын тариалалтын хугацаатай давхцуулахгүйгээр. Тэгээд энэ төл, сонгинын хувьд бол ингээд шийдэгдчих байх. Тэгвэл бид нар дээр онцгойлон дутаад байгаа үрийн асуудал байхгүй. Энэ жил аж ахуйн нэгжүүд болон аймаг орон нутгаас ирсэн судалгаагаар 58 мянган тонн үр тарианы үр хэрэгтэй байгаа. Энэнээс аж ахуй нэгж дээр 43.5 байна. Манай хөдөө аж ахуйн дэмжих сан дээр 16.7 мянган тонн үр байна. Тэгэхээр үр тарианы хувьд бол үрийн нөөц бол хангалттай байгаа. Хаврын тариалалт эхлэхэд бид нар үр дээр хүндрэл үүсэхгүй. Тэгээд хөдөө аж ахуй өнөө хөнгөлөлттэй зээлүүдийг маань эргэлтийн зээлийг нөгөө технологийн хугацаанд үйл ажиллагаа явуулахын тулд Засгийн газар шийдвэрлэж гаргасан байгаа.

Дархантай холбоотой асуудал дээр техник эдийн засгийн үндэслэлээ хийгээд гүйцэтгэх тал нь дууссан. Одоо барилгын зургийн ажил эхлүүлэх гэж байна. Зураг төслийн ажил. Энэ дөрвөн сарын 10-ны дотор тэндээс төлөөлөгчид ирнэ. Засгийн газар мөн энэний эх үүсвэр талд нь 50 тэрбум төгрөгийг шийдвэрлэж өгсөн байгаа. Энэ нь Эрдэнэтийн Эрдэнэт үйлдвэрээс нийгмийн хариуцлагын хүрээнд дотоодын үйлдвэрлэлийг дэмжих чиглэлээр 50 тэрбум төгрөгийн эх үүсвэрийг шийдвэрлэж өгсөн байгаа. Дарханы техник эдийн засгийн үндэслэл дууссан. Зураг төсвөө хийгээд явчихвал бид нар байгаль орчны үнэлгээ хийнэ. Мөн түүнчлэн хувийн хэвшлүүдийн хийгээд явсан дэд бүтцийн асуудлыг өнөөдрийн Засгийн газрын хуралдаанаар хэрхэн шийдвэрлэх тал дээр бас санал оруулж энэ ажлын хэсэг гаргаж Хөдөө аж ахуйн яам, энэ хувийн хэвшлүүдийн Дархан дээр хийсэн дэд бүтцийн асуудлыг, шийдвэрлэлтийн талаар хамтран шийдвэрлэх ийм чиглэлийг өгсөн байгаа. Энэ ажлын явц, гүйцэтгэл иймэрхүү байна.

**Х.Болорчулуун:** Гишүүдийн асуултад Засгийн газрынхан хариулж дууслаа. Одоо санал хэлэх, үг хэлэх гишүүд нэрсээ өгнө үү. Наранбаатар гишүүнээр тасаллаа. Аубакир гишүүн.

**Т.Аубакир:** Та бүхэнд энэ өдрийн мэндийг хүргэе. Хурал давхцаад жаахан хожигдоод ороод ирсэн учраас зарим хүмүүс асуучихсан байж магадгүй шүү, давхцал уучлаарай.

Мэндсайхан сайдаас хаврын тариалалт хаяанд тулаад ирсэн. 64 мянган тонн үрийн нөөцтэй байж байгаа. Үндсэндээ ихэнх улаан буудай импортлогчид, бас дайны байдалтай байгаа. Украйны асуудал ийм байж байна. Энэ жил дэлхийн зах зээл дээр будаа хомсдох байдаг ч юм уу. Үнийн өсөлтийн асуудлууд гарч ирэх байх. Энэ дээр манай хаврын тариалалт дээр манай Хөдөө аж ахуйн яамныхан маань бэлтгэл хэр байгаа вэ? Шатахууны асуудал, үрийн асуудал энэ тэр дээр яг мэдээлэл өгөөч. Хэдэн тонн үрийн нөөцтэй байна? Хэдэн га талбайд тарихаар төлөвлөж байгаа вэ гэсэн улаан буудай тал дээр? Түрүүн Болорчулуун дарга бас хэллээ. Хүнсний ногоочид маань бас сэтгэл өндөр байгаа. Мэдээж хэрэг тэр зээл янз бүрийн юм нь өгөхдөө хүнд суртал багатай, түргэн шуурхай өгчих нь зөв байх. Хүнсний ногооны бэлтгэлийн асуудал мөн бас чухал. Тийм учраас саяын улаан буудайн асуудал дээр яг манай бэлтгэл ажил, Хөдөө аж ахуйн яамных нь хэр зэрэг, ямар түвшинд байгаа вэ талаар нь мэдээлэл өгч.

**Х.Болорчулуун:** Асуулт асуух горим дууссан. Тийм, зөвхөн санал хэлж байгаа. Ганболд гишүүн.

**Г.Ганболд:** Яах вэ, бид нар бол ойлгоно. КОВИД-той байсан. 21 онд төлөвлөгөө батлагдаагүй тэрэнтэй холбоотой эд нар тайлан гаргахад ч амаргүй л байсан байх. Гэхдээ ер нь бол заавал энүүгээр 100 хувь, 90 хувь дүгнүүллээ гээд нэг их тийм айхтар яамны ажил сүрхий болоод ч юм уу тэгээд явах нь үгүй л дээ. Тэгээд ер нь бол цаашдаа бол энэ яг ингээд уншаад явах юм. Бид нар нэг бүрчлэн ингээд энэ орж ирсэн заалтуудаар нь уншаад үнэлгээ дүгнэлт дээр нь юм яриад байх юм бол энэ ард талын энэ гүйцэтгэл дээр нь бол асар их дутагдалтай юмнууд байна. Түрүүний, миний хэлсэн юмнууд бол тэр сүүгээ бараг гаднаас авахаа больчихсон энэ тэр гэдэг чинь бүгдээрээ үг, үсгээрээ байна шүү дээ, наадах чинь. Тэгэхээр зэрэг энэ юмнууд дээрээ жаахан анхаарах зайлшгүй шаардлага байгаа юм.

Нөхөн сэргээлт гээд байна, төрөөс нэг ч мөнгө гаргаагүй, 2133 га-д нөхөн сэргээлт хийнэ гэж хэзээ ч байхгүй. Би бас энэ орон нутагт ажиллаж байсан хүн мэднэ, наадах чинь зүгээр л нэг сайхан тайлан нэгтгэсэн байна. Би жишээлэх юм бол Өвөрхангай 57 га-д хаа ч байхгүй би мэдэж байна. Наадуулыгаа та нар нэг жоохон тодорхой болгож, би наад нөхөн сэргээлтийн асуудал дээр чинь ч гэсэн ер нь бол цаашдаа бас бид нар энэ Байнгын хорооноос анхаарч нийгэм дээр яг хаана нөхөн сэргээлт хийх вэ, хаана нөхөн сэргээлт хийх зайлшгүй шаардлагатай байна гэдэг бол иргэд, нутгийн иргэд бол бүгдээрээ мэдээ байж байгаа шүү дээ. Тэгээд энэ дээр бол худлаа үнэн ийм тайлан, дүгнэлт гаргаад байж болохгүй ээ.

Орхон Онги гээд л Хэрлэн тоонот гээд л баахан юм яриад байх юм. Би өмнөх сайд нарт нь зөндөө хэлж байсан шүү дээ. Хайран ТЭЗҮ-ний мөнгө, хайран зураг, төсвийн мөнгө. Орхон голынхоо сав дагуух иргэдээс ер нь та нар асуусан юм уу? Онги голыг дагаж байгаа хүмүүс бол дэмжинэ. Гэтэл яг Орхон голыг дагаад байж байгаа тэр хүмүүс хэзээ ч дэмжихгүй шүү дээ. Эхлээд энэ асуудлаа шийдэж байж энэ зураг төсвийг нь хөрөнгө мөнгө рүүгээ орохгүй бол баахан зураг төсөв хийдэг, техник эдийн засгийн үндэслэл хийдэг, тэгээд хэрэгжүүлэх гэхээр нь Орхон гол дагуух нөгөө аймгийнхан нь Орхон голын уснаас авах гэж байна гээд тээг болоод хэвтчихнэ. Тэгэхээр зэрэг энийг би бас өмнөх сайд нь хэлж байсан юм.

Ер нь бол энэ Орхон голоос, шууд голоос нь татах гэж байгаа юм шиг ойлгоод байгаа юм. Хажууд нь ингээд томоохон хэмжээний цөөрөм байгуулна. Орхон голын илүүдэл ус үертэй үед нь тэр дүүрээд ирэхээр нь татах юм байгаа юм гэдгийг ингэж виртуал орчинд animation хэлбэрээр ингэж гаргаад би иргэдэд таниулах, тухайн нутгийн иргэдэд ойлгуулж зөвшөөрөл авах тал дээр бас эхлээд ажиллах ёстой байхгүй юу. Тэгэхгүй бол ингээд нэг баахан хийсвэр хайран мөнгө, төгрөг зараад яваад байдаг. Наадах чинь бүтэхгүй шүү, олон жил яригдаж байгаа. Тэгээд энэ дээр би бас энэ сайдыг эхлээд тэр чиглэл рүү онцгой анхаарч ажиллах нь зөв шүү гэж би хэлэх гээд байгаа юм.

Тэгээд би түрүүн хэлсэн тээ, нөхөн сэргээлт дээр орон нутгууд, бүр багийн хурлууд нь бараг тэр алтыг чинь бараг хаягдлыг нь ашиглаж нөхөн сэргээхээр байдал руу орж байна. Асуусан надад хариулсангүй ээ. Тэгэхээр би яам энийг дэмжиж байгаа юм байна гэж ойлгож байгаа шүү. Энэ дээрээ та бүхэн бас анхаараарай. Эргээд нутгийн иргэд, багийн иргэдийг баахан алтны уурхайн, бичил уурхайн нөхдүүд лоббидож байгаад нөхөн сэргээлт нэрийдлээр олборлодог, энэнээсээ болоод баахан зөрчил тэмцэл гардаг. Энийг нэгдсэн ойлголтод оруулж энэ Уул уурхайн яам, Байгаль орчны яамныхан энэ орон нутагтайгаа нэгдсэн ойлголтод хүрээрэй. Тэгэхгүй бол энэ дээр бас нэлээн их хэмжээний зөрчлүүд гарна шүү гэдгийг би хэлэх гээд байгаа юм.

Тэгээд Хөдөө аж ахуйн сайд ч гэсэн тэр түрүүн би хэлсэн, тэр орон нутаг төрөөс, яамнаас чиглэл өгөөд өмнөх сайд нарт чинь ч өгсөн. Чиглэлүүдийн дагуу явсан тэр хөрөнгө мөнгө гаргасан, орон нутгийн хөгжлийн сангаас гаргасан тэр хөрөнгө мөнгийг үнэгүйдсэн тэр хөрөнгүүдийг яаж цаашид нь ашиглах вэ? Энэ сүүний үйлдвэрлэлийг үнэхээр Монголын энэ нөхцөлд тохирохоор тийм хуурай сүүний үйлдвэр байх юм бол тэрийг үргэлжлүүлэх тал дээр анхаарах хэрэгтэй шүү дээ. Нэгэнт байшин барилгыг нь барьчихсан, төрөөс хөрөнгө гаргачихсан юман дээр. Өөр эх үүсвэрээс санхүүжилт гаргаад энэ чиглэл рүү бас би тодорхой ажлуудыг хийж явах ёстой гэж ингэж бодож байна.

Тэгээд тэр үнэлгээний асуудал дээр ер нь бол цаашдаа бид нар нэгнийгээ хуураад. Ингээд нэг гүйцэтгэл баахан цаасан дээр гаргасан нэр зүүгээд бид нар энийг нэг баахан 100 хувь гэж үнэлүүлээд явж байх юм бол нийгэм бол өөрөө Аялал жуулчлалын салбарынхан одоо 100 хувь үнэлчихсэн байгааг чинь хараад бол та нарт бол нэг их тийм тааламжтай хандахгүй шүү.

**Х.Болорчулуун:** Баярлалаа. Наранбаатар гишүүн үгээ хэлье, саналаа.

**Н.Наранбаатар:** Засгийн газрын үйл ажиллагааны энэ хөтөлбөрийн хэрэгжилт өссөн дүнгээрээ 19.5 хувьтай гэж дүгнэгдсэн байна. Дөрвөн жилийн хэрэгжүүлэх үйл ажиллагааны хөтөлбөр маань талдаа орсон. Тийм учраас энэ хэрэгжилт нь өссөн дүнгээрээ 50 хувьтай баймаар ингэж харагдаж байгаа юм. Тийм тэгэхэд өнөөдөр 20 хувь ч хүрээгүй явж байгаа нь үйл ажиллагааны хөтөлбөр, үндсэн чиглэлийн хэрэгжилт бол тааруу байгаа нь харагдаж байна. Яамдууд маань ер нь цаашдаа үйл ажиллагааны хөтөлбөр, төлөвлөгөөгөө хэрэгжүүлэхэд онцгой анхаарч, яам, яаман дээрээ тодорхой ажил зохион байгуулахгүй бол болохгүй байна. Энд асуултад хариулж байгаа энэ сайд бусад энэ хүмүүсийг харахад бол их дутуу дулимаг, мэдээлэл дутуу өгдөг байдалтай. Тооцоо судалгаа муутай нэг ийм байдалтай байх юм. Тийм учраас энэ хэрэг эрхлэх газарт ч гэсэн үнэлэх дүгнэхдээ дүгнэхдээ бас онцгой анхаарахгүй бол бас болохгүй байна гэдэг дээр бас эхлээд хэлчихье гэж бодсон юм.

Дараа нь энэ том төслүүд, ялангуяа энэ Орхон Онги, Хэрлэн тооно төслүүд дээрээ онцгой анхаараач ээ. Төсөв, мөнгө байхгүй л гэх юм. Хэчнээн жил ингэж хэлэх юм. Сая тойргийнхоо малчидтай уулзсан тэгж байна лээ. Бидний хашаа хороог янзлах яах вэ ингээд болчихно. Бид хэд нэг ямар ч байсан энийгээ нэг юм аваад яваад ирчихсэн юм хэдэн үеэрээ. Тэр гаднын зээл, тусламж хүүтэй валютаа хэрэгтэй юмандаа зарцуулаач ээ. Тэгэхээр бид нарын өгүүлээд байгаа энэ ганц хэрэгтэй байгаа энэ усандаа наад мөнгөө зарцуулаач ээ. Тэр Орхон гол бусад гадаргын ус, нуур цөөрөм байгуулах энэ юм руугаа энэ гаднынхаа зээл тусламжийг зарцуулаач ээ гэдэг ийм л зүйлийг хэлж байгаа шүү дээ. Өнөөдөр өмнийн говийн бүс нутагт бол 100 хувь газар доороосоо гүнийхээ усыг ундандаа, үйлдвэр, аж ахуйдаа ашиглаж байгаа.

Монгол орны хэмжээгээр ер нь газрын гүний усны нийт усны хэрэглээний 80 хувь л болчхоод байгаа юм. Монгол Улсын гол горхины бараг 80, 90 хувь нь гадагшийгаа гараад явчхаж байна. Ер нь цөлжилт бол ер нь 70-80 хувь болчхоод байгаа шүү дээ. Тэгэхээр энэ том үйлдвэр, аж ахуй, баяжуулах үйлдвэр, зэсийн боловсруулах үйлдвэр, дулааны станц гээд л өмнийн говь руу чинь дөрөв, таван жилийн дотор том төслүүд хэрэгжинэ гээд л яриад байдаг. Тэгээд усны эх үүсвэр нь хаана байгаа юм. Газрын гүний ус чинь энэ 2030 он гээд ер нь хэрэглэх боломжгүй болгох нь гэсэн тооцоо судалгаа гараад байгаа шүү дээ.

Эрчим хүч нь хаа байгаа юм. Энэ 450 мигаваттын дулааны цахилгаан станц, Тавантолгойн станц барина гээд л бас л олон жил ярьсан. Бас л бүтэл байхгүй хоосон тал л байгаа. Тэгэхээр зэрэг цаасан дээр бол ажил яваад байна. Цаасан дээрээ бид нар ажиллаад ингээд 100 оноо тавьчихаж болж байна. 80 оноо тавьсан ч болж байна. Яг энэ газар дээр чинь хэрэгжсэн, нүд нь харагдаж, гарт баригдахаар бий болчхоод байгаа, бүтээчхээд байгаа зүйл чинь их ховорхон байна шүү гэдэг дээрээ та бүхэн цаашдаа анхаарч ажиллах нь зүйтэй юм шиг. Энэ та бүхний нь танилцуулга, тэгээд гишүүдийн асууж байгаа асуулт, энэ цаас энэ тэрийг харахад бол тийм байдалтай л харагдаж байна шүү гэсэн ийм зүйлийг хэлье гэж бодсон юм.

**Х.Болорчулуун:** Гишүүд саналаа хэллээ. Би бас нэг ганц хоёр санал хэлье. Ер нь энэ дөрөвдүгээр сард, дөрвөн сарын сүүлээр хаврын тариалалт эхэлнэ. Дөрвөн сарын 13-14-нд агрономичдын улсын хоёрдугаар зөвлөгөөн гэж хийгдэх гэж байгаа тийм ээ сайдаа? Тэгэхээр хаврын тариалалтын бэлтгэл ажлын явцыг, мэдээллийг Байнгын хороо ирэх долоо хоног сонсоно. Гишүүд их санал гаргаж байгаа. Бид нар одоо л дөрвөн сарын эхээрээ сонсож байж ,дараа дараагийн ажлыг бас шуурхайлах ёстой гэдгээ бас хэлье.

Мөн Байгаль орчин, аялал жуулчлалын яам байгаль орчны төлөв байдлын тайланг хоёр жилдээ нэг гаргаж өгөх ёстой. 19-20 оны тайлан гаргаж, тайлангаа тавиагүй Байнгын хороон дээр байгаа. Энийг энэ дөрвөн сардаа шуурхайлаарай гэдгийг бас хэлье. Гэхдээ дараачийн хурал дээр бол усны төлбөр болон ус бохирдуулсны төлбөрийн асуудлыг бас мэдээлэл сонсож сайдын гэдгийг бас хэлье. Тэгээд Монгол Улсыг 2021-25 онд хөгжүүлэх таван жилийн үндсэн чиглэлийн 21 оны биелэлт болон Монгол Улсын Засгийн газрын 20-24 оны үйл ажиллагааны хөтөлбөрийн 21 оны хэрэгжилтийг хэлэлцэж дууслаа.

Монгол Улсыг 2021-25 онд хөгжүүлэх таван жилийн үндсэн чиглэлийн 21 оны биелэлт болон Монгол Улсын Засгийн газрын 20-24 онд үйл ажиллагааны хөтөлбөрийн 21 оны хэрэгжилтийн хэлэлцсэн талаарх Байгаль орчин, хүнс, хөдөө аж ахуйн байнгын хорооны санал, дүгнэлтийг Төрийн байгуулалтын байнгын хороо болон Эдийн засгийн байнгын хорооны хамтарсан хуралдаанд Улсын Их Хурлын гишүүн Гочоогийн Ганболд танилцуулчихъя. Төрийн байгуулалтын байнгын хорооны гишүүний хувьд. Өнөөдрийн Байгаль орчин, хүнс, хөдөө аж ахуйн байнгын хорооны хэлэлцэх асуудал, хуралдаан дууссаныг мэдэгдье. Гишүүд болон ажлын хэсгийнхэнд баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР